**Az Emberi Erőforrások Minisztériuma**

**Köznevelésért Felelős Államtitkárságának**

**tanévkezdést támogató szakmai anyaga**

**a 2015/2016. tanévre**

Bevezető

Kedves Kollégák!

A köznevelés feladatainak eredményes ellátása közös ügyünk.

A nemzeti köznevelésről szóló 2011. évi CXC. törvény és a kapcsolódó rendeletei az elmúlt időszakban több alkalommal is módosulhattak, ezért a Köznevelésért Felelős Államtitkárság munkatársai az immár hagyományos „Tanévkezdő segédlet” című dokumentumban összegyűjtötték, valamint értelmezték a legfontosabb változásokat, illetve képet adnak a tanévet további tekintetben érintő szakmai feladatokról.

Kérjük Önöket, hogy a tanév tervezésekor, szabályzataik, dokumentumaik felülvizsgálatakor az intézményi működés azon területein, ahol változások történtek, minden esetben a vonatkozó jogszabályokra figyelemmel járjanak el.

Kiadványunk célja: segítséget adni Önöknek a jogszabályok áttekintéséhez, értelmezéséhez, ezzel is támogatva a köznevelés szakszerű, jogszerű működését, megkönnyítve évi tervezésük során a fontos, adott esetben jogvesztő hatályú időpontok problémamentes betartását.

Fontos, hogy a pedagógusok, a diákok, a szülők is értesüljenek az Őket érintő változásokról és tennivalókról, ezért tisztelettel kérjük a kedves kollégákat, hogy a megfelelő fórumokon juttassák el az itt olvasható információkat az érintettekhez.

A köznevelés valamennyi szereplőjének sok sikert és eredményes tanévet kívánunk a kitűzött célok elérésével.

Budapest, 2015. augusztus 25.

Üdvözlettel:

Köznevelésért Felelős Államtitkárság

Tartalomjegyzék

[I. A 2015/2016. tanév fontosabb időpontjai, feladatai 4](#_Toc428277754)

[I.1. A tanítási év 4](#_Toc428277755)

[I.2. A tanítási napok száma 4](#_Toc428277756)

[I.3. Az első félév 4](#_Toc428277757)

[I.4. A tanítási szünetek 5](#_Toc428277758)

[I.5. Országos mérések, értékelések 5](#_Toc428277759)

[I.5.1. Országos kompetenciamérés 5](#_Toc428277760)

[I.5.2. Célnyelvi mérés a két tanítási nyelvű nevelést-oktatást folytató iskolákban 5](#_Toc428277761)

[I.5.3. Angol, német idegen nyelvi mérés az iskolák hatodik és nyolcadik évfolyamain 5](#_Toc428277762)

[I.5.4. Diagnosztikus fejlődésvizsgáló rendszer alkalmazásával történő mérés 6](#_Toc428277763)

[I.5.5. A tanulók fizikai állapotának és edzettségének vizsgálata 6](#_Toc428277764)

[I.6. Szakmai ellenőrzések az új tanévben 6](#_Toc428277765)

[I.7. Érettségi vizsgaidőszakok, vizsganapok 7](#_Toc428277766)

[I.7.1. A 2015. évi október-novemberi írásbeli érettségi vizsgák 7](#_Toc428277767)

[I.7.2. A 2015. évi október-novemberi szóbeli érettségi vizsgák 8](#_Toc428277768)

[I.7.3. A 2016. évi május-júniusi írásbeli érettségi vizsgák 8](#_Toc428277769)

[I.7.4. A 2016. évi május-júniusi szóbeli érettségi vizsgák 10](#_Toc428277770)

[I.8. Szakmai vizsgaidőszakok, vizsganapok 10](#_Toc428277771)

[II. A nemzeti köznevelésről szóló 2011. évi CXC. törvény módosításai 12](#_Toc428277772)

[II.1. 2014. évi CV. törvény a nemzeti köznevelésről szóló 2011. évi CXC. törvény módosításáról 12](#_Toc428277773)

[II.2. Az Nkt. és a szakképzésről szóló törvény módosítása alapján a szakképzést érintő legfontosabb változások: 18](#_Toc428277774)

[III. A pedagógus előmeneteli rendszerrel kapcsolatos fontosabb szabályok 20](#_Toc428277775)

[IV. Országos pedagógiai-szakmai ellenőrzés (tanfelügyelet) 2016-ban 23](#_Toc428277776)

[V. Óvodakötelezettség, óvodai nevelésre való jogosultság 25](#_Toc428277777)

[VI. Közösségi szolgálat elvégzése 28](#_Toc428277778)

[VII. Változások a pedagógiai-szakmai szolgáltatások biztosításában 29](#_Toc428277779)

[VIII. Köznevelési tárgyú kormányrendeletek módosítása 31](#_Toc428277780)

[IX. Köznevelési tárgyú miniszteri rendeletek módosítása 32](#_Toc428277781)

[IX.1. A nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendeletet módosítása (a továbbiakban: EMMI rendelet) 32](#_Toc428277782)

[IX.2. A pedagógiai-szakmai szolgáltatásokról, a pedagógiai-szakmai szolgáltatásokat ellátó intézményekről és a pedagógiai-szakmai szolgáltatásokban való közreműködés feltételeiről szóló 48/2012. (XII. 12.) EMMI rendelet 34](#_Toc428277783)

[IX. 3. Az érettségi vizsga részletes követelményeiről szóló 40/2002. (V. 24.) OM rendelet 34](#_Toc428277784)

[X. Esélyteremtést szolgáló köznevelési vonatkozású támogatások, intézkedések 36](#_Toc428277785)

[X. 1. 1. Rendszeres gyermekvédelmi kedvezmény 36](#_Toc428277786)

[X. 1. 2. A rendszeres gyermekvédelmi kedvezményre való jogosultság elemei: 36](#_Toc428277787)

[X. 1. 3. A gyermekétkeztetés biztosításának kötelezettsége 38](#_Toc428277788)

[X. 1. 4. Az iskoláztatási támogatás szüneteltetése 39](#_Toc428277789)

[X. 2. Útravaló Ösztöndíjprogram esélyteremtő alprogramok 40](#_Toc428277790)

[X. 2. 1. Út a középiskolába alprogram 40](#_Toc428277791)

[X. 2. 2. Út az érettségihez alprogram 40](#_Toc428277792)

[X. 2. 3. Út a szakmához alprogram 40](#_Toc428277793)

[X. 2. 4. Út a diplomához alprogram 41](#_Toc428277794)

[X. 2. 5. Út a tudományhoz alprogram 42](#_Toc428277795)

[X. 3. Arany János Tehetséggondozó Program, Arany János Kollégiumi Program és Arany János Kollégiumi-Szakiskolai Program 43](#_Toc428277796)

[X. 4. A lemorzsolódás megakadályozását szolgáló intézkedések 43](#_Toc428277797)

[X.4.1. Az igazolatlan mulasztás, magántanulóvá nyilvánítás megelőzése 44](#_Toc428277798)

[X.4.2. Korai jelző- és pedagógiai támogató rendszer 44](#_Toc428277799)

[X.4.3. Tankötelezettségi korhatár 44](#_Toc428277800)

[XI. Az országos és iskolai szintű tankönyvellátás 45](#_Toc428277801)

[XII. Az iskolai adminisztrációs rendszerek 46](#_Toc428277802)

[XIII. Európai Uniós támogatással megvalósuló fejlesztések 47](#_Toc428277803)

[XIV. Diákolimpia 50](#_Toc428277804)

[XV. Új finanszírozási elem a 2015/2016. tanévben – a rászorultakat megillető ingyenes bölcsődei és óvodai étkeztetés 52](#_Toc428277805)

[XVI. Alapfokú művészeti iskolák térítési díjainak változásai: 54](#_Toc428277806)

[XVII. Egyházi és magánfenntartók költségvetési támogatás igénylése 55](#_Toc428277807)

# I. A 2015/2016. tanév fontosabb időpontjai, feladatai

A Magyar Közlöny 2015. évi 73. számában került kihirdetésre a 2015/2016. tanév rendjéről szóló 28/2015. (V. 28.) EMMI rendelet.

## I.1. A tanítási év

A 2015/2016. tanévben a tanítási év

* **első tanítási napja**: 2015. szeptember 1. (kedd)
* **utolsó tanítási napja**: 2016. június 15. (szerda)

**Az iskola utolsó, befejező évfolyamán az utolsó tanítási nap**

* középfokú iskolákban 2016. április 29.,
* a Belügyminisztérium fenntartásában lévő szakközépiskolákban 2016. május 20.,
* a Honvédelmi Minisztérium fenntartásában lévő, kizárólag a honvédelemért felelős miniszter hatáskörébe tartozó szakképesítésekre való felkészítést folytatató szakképző iskolában 2016. május 27.,
* szakképző iskolákban féléves, másfél éves, két és fél éves képzésben vagy keresztféléves oktatásban, egész számú tanéves képzésben részt vevő tanulók részére 2016. január 8,
* a két évfolyamos részszakképesítésekre való felkészítést folytató speciális szakiskolákban, és a HÍD II. részszakképesítésekre való felkészítést folytató szakiskolákban 2016. június 3.

## I.2. A tanítási napok száma

A tanítási napok száma az általános iskolában **száznyolcvanegy nap,** a nappali oktatás munkarendje szerint működő középiskolában és szakiskolában **száznyolcvan nap**.

**A munkaszüneti napok körüli munkarend**

A miniszteri rendelet 5. § (7) bekezdése alapján az egyéb jogszabály által elrendelt munkanap áthelyezést – az Nkt. 30. § (1) bekezdése értelmében – a nevelési-oktatási intézményekben is alkalmazni kell. Ebből következően a vonatkozó NGM rendelet által hivatalos munkanappá nyilvánított szombatok az iskolák számára is hivatalos tanítási napnak minősülnek, ez alól sem az ágazati, sem a foglalkoztatási jogszabályok nem adnak felmentést. Természetesen **helyi döntés alapján** lehetőség van e napokon **tanítás nélküli munkanap** tartására, illetve **tanítási szünet elrendelésére**, de utóbbi esetben csak a törvényben megszabott garanciák megtartása mellett.

## I.3. Az első félév

A tanítási év első féléve 2016. január 22-ig tart.

## I.4. A tanítási szünetek

* Az őszi szünet 2015. október 26-tól október 30-ig tart. A szünet előtti utolsó tanítási nap október 22. (csütörtök), a szünet utáni első tanítási nap november 2. (hétfő).
* A téli szünet 2015. december 21-től december 31-ig tart. A szünet előtti utolsó tanítási nap 2015. december 18. (péntek), a szünet utáni első tanítási nap 2016. január 4. (hétfő).
* A tavaszi szünet 2016. március 24-től március 29-ig tart. A szünet előtti utolsó tanítási nap 2016. március 23. (szerda), a szünet utáni első tanítási nap március 30. (szerda).

## I.5. Országos mérések, értékelések

### I.5.1. Országos kompetenciamérés

A 2015/2016. tanévben országos mérés, értékelés keretében meg kell vizsgálni **a szövegértési és a matematikai eszköztudás fejlődését** a hatodik, a nyolcadik és a tizedik évfolyamon valamennyi tanulóra kiterjedően. A mérést, értékelést az Oktatási Hivatal szervezi meg az Országos szakértői névjegyzékben szereplő szakértők bevonásával 2016. május 25-én.

### I.5.2. Célnyelvi mérés a két tanítási nyelvű nevelést-oktatást folytató iskolákban

A **két tanítási nyelvű nevelést-oktatást folytató általános iskolában** az Oktatási Hivatal 2016. június 1-jén szervezi meg azt a célnyelvi mérést, amely a hatodik évfolyamon a Közös Európai Referenciakeret (a továbbiakban: KER) szerinti A2 szintű, a nyolcadik évfolyamon az idegennyelv-tudást igazoló államilag elismert nyelvvizsgáztatásról és a külföldön kiállított, idegennyelv-tudást igazoló nyelvvizsga-bizonyítványok Magyarországon történő honosításáról szóló 137/2008. (V. 16.) Korm. rendelet 2. számú mellékletében meghatározott KER szerinti B1 szintű nyelvtudást méri.

A **két tanítási nyelvű nevelést-oktatást folytató középiskolában** az Oktatási Hivatal 2016. június 1-jén szervezi meg azt a célnyelvi mérést, amely a tizedik évfolyamon a KER szerinti B2 szintű nyelvtudást méri.

### I.5.3. Angol, német idegen nyelvi mérés az iskolák hatodik és nyolcadik évfolyamain

A fenti iskolák célnyelvi mérésben részt vevő tanulóinak kivételével az iskolák hatodik és nyolcadik évfolyamán angol vagy német nyelvet első idegen nyelvként tanulók körében le kell folytatni az Oktatási Hivatal által szervezett írásbeli idegen nyelvi mérést. A tanulók idegen nyelvi szövegértési készségeit vizsgáló mérőeszközöket a Hivatal készíti el, a vizsgálatot az iskola pedagógusai 2016. május 18-án végzik el a Hivatal által az iskolákhoz eljuttatott mérőeszközök alkalmazásával.

### I.5.4. Diagnosztikus fejlődésvizsgáló rendszer alkalmazásával történő mérés

A tanuló eltérő ütemű fejlődéséből, fejlesztési szükségleteiből fakadó egyéni hátrányok csökkentése, továbbá az alapkészségek sikeres megalapozása és kibontakoztatása érdekében az általános iskolák 2015. október 9-ig felmérik azon első évfolyamos tanulóik körét, akiknél az óvodai jelzések vagy a tanév kezdete óta szerzett tapasztalatok alapján az alapkészségek fejlesztését hangsúlyosabban kell a későbbiekben támogatni, és ezért a tanító indokoltnak látja az azt elősegítő pedagógiai tevékenység megalapozásához a Diagnosztikus fejlődésvizsgáló rendszer alkalmazását.

### I.5.5. A tanulók fizikai állapotának és edzettségének vizsgálata

Az  Nkt. 80.  § (9)  bekezdése alapján a  2015/2016. tanévben országos mérés, értékelés keretében gondoskodni kell a  tanulók fizikai állapotának és edzettségének vizsgálatáról. A 2015/2016. tanév rendjéről szóló 28/2015. (V. 28.) EMMI rendelet alapján a  vizsgálatot az  iskoláknak – az  1-4. évfolyamon, valamint a  felnőttoktatásban tanulók kivételével – a  nappali rendszerű iskolai oktatásban részt vevő tanulók esetében 2016. január 6. és 2016. június 1. között kell megszervezniük. A mérés eredményeit az érintett nevelési-oktatási intézmények 2016. június 1-jéig töltik fel a Nemzeti Egységes Tanulói Fittségi Teszt informatikai rendszerbe (NETFIT®). A szoftver és a tavalyi mérési eredmények elérhetők a www.netfitweb.hu linken.

A Magyar Diáksport Szövetség (MDSZ) a 2014/2015-ös tanévben minden érintett intézmény számára kiszállította a mérésekhez szükséges eszközcsomagokat. Jó hír, hogy a nagyobb létszámú iskolák számára a Szövetség további ingyenes eszközcsomagokat fog kiszállítani 2015. szeptember 30-ig. Az MDSZ a mérési időszak alatt folyamatosan működteti a NETFIT szakmai és szoftveres támogatását segítő ügyfélszolgálatot, amely ingyenes zöld számon keresztül  (06 80 402 402), vagy e-mail-ben (netfit@mdsz.hu) is elérhető.  További információk a www.mdsz.hu honlapon érhetők el.

A Magyar Diáksport Szövetség a TÁMOP 3.1.13-12-2013-0001 kódjelű kiemelt projektjében testnevelés szakmódszertani kiadványcsomagot fejlesztett a NAT 2012 megújult műveltségterületi tartalmai és a mindennapos testnevelés hatékony megvalósítása érdekében. A kiadványcsomag 8 db szakkönyvet és 6 db oktató DVD-t tartalmaz, amelyet az MDSZ 2015. szeptember 30-ig juttat el az iskolák számára. A kiadványokról a <http://www.mdsz.hu/tesi/tesim-kiadvanyok/> linken tájékozódhatnak. A felmérés szabályozásáról részletesebben a XI. 1. fejezetben.

## I.6. Szakmai ellenőrzések az új tanévben

A miniszteri rendelet alapján a következő tanévben szakmai ellenőrzés keretében az Oktatási Hivatal megvizsgálja

* 2015. november 1. és 2015. december 15. közöttaz általános iskolákban és a szakiskolákban a tanulói fegyelmi eljárások lefolytatásának szakszerűségét, különös tekintettel a döntéshozatalra és a lemorzsolódás megelőzésének szempontjaira, valamint
* 2016. január 6. és 2016. április 30. között a középfokú iskoláknak a köznevelésről szóló törvény 81. §-ában foglalt értesítési kötelezettségének teljesítését.

## I.7. Érettségi vizsgaidőszakok, vizsganapok

### I.7.1. A 2015. évi október-novemberi írásbeli érettségi vizsgák

|  |  |  |  |
| --- | --- | --- | --- |
|   |  A |  B |  C |
|  1. |  Emelt szintű írásbeli érettségi vizsga |  Középszintű írásbeli érettségi vizsga |  Időpont |
|  2. |  nemzetiségi nyelv és irodalom |  nemzetiségi nyelv és irodalom |  2015. október 9., 8.00 |
|  3. |  magyar nyelv és irodalom |  magyar nyelv és irodalom, magyar mint idegen nyelv |  2015. október 12., 8.00 |
|  4. |  egészségügyi alapismeretek, elektronikai alapismeretek, építészeti és építési alapismeretek, faipari alapismeretek, gépészeti alapismeretek, informatikai alapismeretek, kereskedelmi és marketing alapismeretek, környezetvédelmi-vízgazdálkodási alapismeretek, közgazdasági alapismeretek (elméleti gazdaságtan), közgazdasági alapismeretek (üzleti gazdaságtan), közlekedési alapismeretek (közlekedéstechnika), közlekedési alapismeretek (közlekedés-üzemvitel), mezőgazdasági alapismeretek, oktatási alapismeretek, vendéglátás-idegenforgalom alapismeretek |  rajz és vizuális kultúra, szakmai előkészítőtárgyak |  2015. október 12., 14.00 |
|  5. |  matematika |  matematika |  2015. október 13., 8.00 |
|  6. |  földrajz |  földrajz |  2015. október 13., 14.00 |
|  7. |  történelem |  történelem |  2015. október 14., 8.00 |
|  8. |  latin nyelv, héber nyelv |  latin nyelv, héber nyelv |  2015. október 14., 14.00 |
|  9. |  angol nyelv |  angol nyelv |  2015. október 15., 8.00 |
|  10. |  - |  filozófia |  2015. október 15., 14.00 |
|  11. |  informatika |  informatika |  2015. október 16., 8.00 |
|  12. |  orosz nyelv, egyéb, más vizsganapon nem szereplő nyelvek |  orosz nyelv, egyéb, más vizsganapon nem szereplő nyelvek |  2015. október 16., 14.00 |
|  13. |  német nyelv |  német nyelv |  2015. október 19., 8.00 |
|  14. |  belügyi rendészeti ismeretek |  mozgóképkultúra és médiaismeret, dráma, belügyi rendészeti ismeretek |  2015. október 19., 14.00 |
|  15. |  olasz nyelv |  olasz nyelv |  2015. október 20., 8.00 |
|  16. |  kémia, gazdasági ismeretek, katonai alapismeretek |  kémia, katonai alapismeretek, természettudomány, pszichológia |  2015. október 20., 14.00 |
|  17. |  spanyol nyelv |  spanyol nyelv |  2015. október 21., 8.00 |
|  18. |  biológia, társadalomismeret |  biológia |  2015. október 21., 14.00 |
|  19. |  francia nyelv |  francia nyelv |  2015. október 22., 8.00 |
|  20. |  fizika |  fizika, ének-zene, művészettörténet |  2015. október 22., 14.00 |

### I.7.2. A 2015. évi október-novemberi szóbeli érettségi vizsgák

|  |  |  |  |
| --- | --- | --- | --- |
|   |  A |  B |  C |
|  1. |  Emelt szintű szóbeli érettségi vizsga |  Középszintű szóbeli érettségi vizsga |  Időpont |
|  2. |  szóbeli vizsgák |  - |  2015. november 5-9. |
|  3. |  - |  szóbeli vizsgák |  2015. november 16-20.  |

### I.7.3. A 2016. évi május-júniusi írásbeli érettségi vizsgák

|  |  |  |  |
| --- | --- | --- | --- |
|   |  A |  B |  C |
|  1. |  Emelt szintű írásbeli érettségi vizsga |  Középszintű érettségi írásbeli vizsga |  Időpont |
|  2. |  magyar nyelv és irodalom |  magyar nyelv és irodalom, magyar mint idegen nyelv |  2016. május 2., 8.00 |
|  3. |  matematika |  matematika |  2016. május 3., 8.00 |
|  4. |  történelem |  történelem |  2016. május 4., 8.00 |
|  5. |  angol nyelv |  angol nyelv |  2016. május 5., 8.00 |
|  6. |  német nyelv |  német nyelv |  2016. május 6., 8.00 |
|  7. |  nemzetiségi nyelv és irodalom |  nemzetiségi nyelv és irodalom |  2016. május 9., 8.00 |
|  8. |  informatika |  - |  2016. május 10., 8.00 |
|  9. |  latin nyelv, héber nyelv |  latin nyelv, héber nyelv |  2016. május 10., 14.00 |
|  10. |  biológia |  biológia |  2016. május 11., 8.00 |
|  11. |  társadalomismeret |  - |  2016. május 11., 14.00 |
|  12. |  - |  informatika |  2016. május 12., 8.00 |
|  13. |  belügyi rendészeti ismeretek |  ének-zene, művészettörténet, belügyi rendészeti ismeretek |  2016. május 12., 14.00 |
|  14. |  kémia |  kémia |  2016. május 13., 8.00 |
|  15. |  földrajz |  földrajz |  2016. május 13., 14.00 |
|  16. |  fizika |  fizika |  2016. május 17., 8.00 |
|  17. |  - |  rajz és vizuális kultúra |  2016. május 17., 14.00 |
|  18. |  egészségügyi alapismeretek, elektronikai alapismeretek, építészeti és építési alapismeretek, faipari alapismeretek, gépészeti alapismeretek, informatikai alapismeretek, kereskedelmi és marketing alapismeretek, környezetvédelmi-vízgazdálkodási alapismeretek, közgazdasági alapismeretek (elméleti gazdaságtan), közgazdasági alapismeretek (üzleti gazdaságtan), közlekedési alapismeretek (közlekedéstechnika), közlekedési alapismeretek (közlekedés-üzemvitel), mezőgazdasági alapismeretek, oktatási alapismeretek, vendéglátás-idegenforgalom alapismeretek |  szakmai előkészítő tárgyak |  2016. május 18., 8.00 |
|  19. |  francia nyelv |  francia nyelv |  2016. május 19., 8.00 |
|  20. |  - |  filozófia |  2016. május 19., 14.00 |
|  21. |  spanyol nyelv |  spanyol nyelv |  2016. május 20., 8.00 |
|  22. |  olasz nyelv |  olasz nyelv |  2016. május 23., 8.00 |
|  23. |   |  mozgóképkultúra és médiaismeret, dráma |  2016. május 23., 14.00 |
|  24. |  orosz nyelv, egyéb, más vizsganapon nem szereplő nyelvek |  orosz nyelv, egyéb, más vizsganapon nem szereplő nyelvek |  2016. május 24, 8.00 |
|  25. |  gazdasági ismeretek, katonai alapismeretek |  katonai alapismeretek, természettudomány, pszichológia |  2016. május 24., 14.00 |

### I.7.4. A 2016. évi május-júniusi szóbeli érettségi vizsgák

|  |  |  |  |
| --- | --- | --- | --- |
|   |  A |  B |  C |
|  1. |  Emelt szintű szóbeli érettségi vizsga |  Középszintű szóbeli érettségi vizsga |  Időpont |
|  2. |  szóbeli vizsgák |  - |  2016. június 2-9. |
|  3. |  - |  szóbeli vizsgák |  2016. június 13-24.  |

## I.8. Szakmai vizsgaidőszakok, vizsganapok

1. A szakközépiskolákban, a szakiskolákban, a speciális szakiskolákban a szakmai vizsgák írásbeli, szóbeli és gyakorlati vizsgarészét, valamint írásbeli, interaktív, szóbeli és gyakorlati vizsgatevékenységét - a 2-4. és a 6. pontban meghatározottak kivételével - az alábbi időben kell megszervezni:

*a)* írásbeli vizsgarész, írásbeli és interaktív vizsgatevékenység:

2015. október 5-6-7-8-9. 8.00-tól

szóbeli és gyakorlati vizsgarész, valamint szóbeli és gyakorlati vizsgatevékenység:

2015. október

*b)* írásbeli vizsgarész, írásbeli és interaktív vizsgatevékenység:

2016. február 1-2-3-4-5. 8.00-tól

szóbeli és gyakorlati vizsgarész, valamint szóbeli és gyakorlati vizsgatevékenység:

2016. február-március

*c)* írásbeli vizsgarész, írásbeli és interaktív vizsgatevékenység:

2016. május 9-10-11-12-13. 8.00-tól

szóbeli és gyakorlati vizsgarész: 2016. május-június

szóbeli és gyakorlati vizsgatevékenység: 2016. május-június

2. A Honvédelmi Minisztérium illetékességi körébe tartozó iskolai rendszerű szakképzésben oktatott szakképesítések szakmai vizsgáinak írásbeli vizsgaidőpontja: 2016. június 8.

3. A Belügyminisztérium irányítása alá tartozó rendészeti szakközépiskolákban, iskolai rendszerű szakképzésben oktatott szakképesítések írásbeli, szóbeli és gyakorlati vizsgaidőpontjai:

*a)* írásbeli: 2015. szeptember 25. 9.00

szóbeli és gyakorlati: 2015. október 7-8-9.

*b)* írásbeli: 2016. január 4. 9.00

szóbeli és gyakorlati: 2016. január 11-15.

*c)* írásbeli: 2016. május 25. 9.00

szóbeli és gyakorlati: 2016. június 8-24.

Az egyes Országos Képzési Jegyzékben szereplő szakképesítések szakmai vizsgájának írásbeli és interaktív vizsgatevékenységének szakképesítésenként, illetve tantárgyanként meghatározott vizsgaidőpontját, valamint a tételek átvételének idejét és módját a szakképesítésekért felelős miniszter közleményben teszi közzé.

A szakközépiskolákban a szakmai vizsgák írásbeli vizsgarésze, valamint írásbeli, interaktív vizsgatevékenysége 2016. május 26-án is megszervezhető (pótnap) abban az esetben, ha a vizsgázó szakmai vizsgát, valamint érettségi vizsgát is tesz, és az írásbeli vizsgák, továbbá az írásbeli vagy interaktív vizsgatevékenységek azonos napra eső időpontjai nem teszik lehetővé a mindkét vizsgán való részvételt. A vizsgaidőpontok egybeeséséről, a pótnap igénybevételének szükségességéről a szakközépiskola a vizsgabejelentés és tételigénylés megküldésével egyidejűleg értesíti a szakképesítésért felelős minisztert és a szakmai vizsga írásbeli tételét biztosító intézményt.

A speciális szakiskolákban és a HÍD II. programok keretében megszerezhető részszakképesítések írásbeli vizsgatevékenységeinek időpontja 2016. június 15., a további vizsgatevékenységeket 2016. június 30-ig kell megszervezni.

# II. A nemzeti köznevelésről szóló 2011. évi CXC. törvény módosításai

A nemzeti köznevelésről szóló törvény (továbbiakban: Nkt.) módosítását az elmúlt időszakban – a most kezdődő és a jövő évi tanévet érintően – elsősorban a szakképzési rendszer átalakítása tette szükségessé (2015. évi LXV. törvény). Ezt megelőzően, a 2014. évi CV. törvény pedig – a Végzettség nélküli iskolaelhagyás elleni középtávú stratégia megvalósítása érdekében történt módosításokon kívül – csak néhány apróbb, nem érdemi, de a gyakorlati alkalmazást jobban segítő, pontosító jellegű változtatást eszközölt. Az elmúlt években megjelent új jogintézmények és intézkedések bevezetése során szerzett tapasztalatok alapján a hatékonyság növelése, a működőképesség fokozása érdekében néhány ponton ‒ esetenként az eredeti jogalkotói szándéknak megfelelő gyakorlat megerősítése céljából is ‒ pontosítani kellett a törvény egyes rendelkezéseit.

## II.1. 2014. évi CV. törvény a nemzeti köznevelésről szóló 2011. évi CXC. törvény módosításáról

A Végezettség nélküli iskolaelhagyás elleni középtávú stratégia megvalósításának részeként a lemorzsolódással veszélyeztetett tanuló fogalma, illetve egy új pedagógiai-szakmai szolgáltatás került meghatározásra. Az új pedagógiai-szakmai szolgáltatás elnevezése: lemorzsolódással veszélyeztetett tanulók támogatásához kapcsolódó korai jelző- és pedagógiai támogató rendszer működtetése. A részletekről bővebben „**X. Esélyteremtést szolgáló köznevelési vonatkozású támogatások, intézkedések”** című fejezetben adunk részletes tájékoztatást.

A hatékonyságot növelő, működőképességet fokozó apróbb módosítások:

- Egyes értelmező rendelkezések pontosítása: alapfeladat, intézményátszervezés, működtető

Az alapfeladatok körében a sajátos nevelési igényű gyermekek, tanulók külön történő nevelése nevelése-oktatása a gyakorlatban alkalmazott szakmai fogalomhasználatnak megfelelően került definiálásra. Az intézményátszervezés fogalma pedig úgy pontosodott, hogy azok az esetkörök kikerültek a meghatározásból, amelyek jogszabályváltozás folytán az alapító okirat, szakmai alapdokumentum automatikus módosítását vonják maguk után. Vagyis nem minősül intézményátszervezésnek, mert értelemszerűen nem jelent valós változást, így intézményátszervezést sem, ha egy jogszabály módosulása miatt (pl. egy helyi döntésen alapuló utcanév-változás) kell a fenntartónak az alapító okiratban/szakmai alapdokumentumban valamit változtatni. Tehát az intézményátszervezés esetére előírt eljárásrend ebben az esetben mellőzhető, amellyel jelentős mértékben csökkennek az adminisztrációs feladatok.

A települési önkormányzat mint működtető fogalma egyértelműsödik, jobban igazodva a törvénynek a köznevelési intézmény működéséhez szükséges feltételeket (személyi, tárgyi, pénzügyi) meghatározó rendelkezéseihez.

*„18. működtető: az a települési önkormányzat, amely a saját tulajdonát képező ingatlanban folyó állami köznevelési feladatellátáshoz szükséges tárgyi feltételeket, továbbá a tárgyi feltételek rendelkezésre állásához szükséges személyi és pénzügyi feltételeket az e törvényben meghatározottak szerint biztosítja,”*

Ez a módosítás nem jelent tehát érdemi változtatást, csupán a fogalmat pontosítja az értelmezés még egyértelműbbé tétele érdekében. A fogalom azért válik így egyértelműbbé, mert a köznevelési intézmény fenntartásához szükséges három feltételkörből indul ki, miszerint a fenntartás a személyi, a tárgyi és az előzőekhez szükséges pénzügyi feltételek biztosítását jelenti (Nkt. 22. §). Ezen feltételek biztosítása oszlik meg a Klebelsberg Intézményfenntartó Központ (a továbbiakban KLIK) és a települési önkormányzat között.

Az értelmező rendelkezés különös jelentőségét az adja, hogy ebből lehet levezetni – ez alapján lehet elhatárolni – a fenntartó és a működtető számára kötelezően ellátandó feladatokat. Mindezt természetesen tovább részletezi a törvény, és az igazságos, valamint arányos tehermegosztás érdekében tesz bizonyos kivételt a települési önkormányzatok esetében a tárgyi feltételek biztosításának kötelezettsége alól.

- A működtető és a fenntartó feladatai

Tekintettel arra, hogy az értelmező rendelkezésekhez kapcsolódik, itt érdemes szólni az Nkt. 76. §-ának módosításáról, amely 2015. január 1-jével hatályba lépett, és itt már érdemi változtatásról beszélhetünk, ha az nem is átfogó és nem érinti alapjaiban a működtetés tartalmát.

*„76. § (1) A működtető köteles ellátni minden olyan feladatot, amely ahhoz szükséges, hogy az ingatlanban a köznevelési feladatokat megfelelő színvonalon és biztonságosan láthassák el. A működtető a köznevelési közfeladat-ellátás céljait szolgáló ingatlant az e törvény keretei között kötött szerződésben foglalt módon és feltételekkel az ingatlan rendeltetésének megfelelő, hatályos köznevelési, tűzvédelmi, munkavédelmi és egészségügyi előírások szerint üzemelteti, karbantartja, gondoskodik az állagmegóvásról. Az állagmegóváson túl jelentkező rekonstrukciós, fejlesztési költségek fedezése a működtetőnek nem kötelessége, de ehhez az állam pályázati úton támogatást nyújthat. A működtető köteles a működtetéssel kapcsolatos közterheket, költségeket, díjakat viselni, gondoskodni az ingatlan vagyonvédelméről.*

*(…)*

*(3) A működtető feladata a köznevelési közfeladat-ellátáshoz kapcsolódó helyiségek – ide nem értve a kiszolgáló helyiségeket – bútorzata, a nevelőmunkát segítő eszközök és taneszközök kivételével a köznevelési intézmények működéséhez szükséges eszközök és felszerelések, valamint anyagok, áruk, szolgáltatások megrendelése, átadás-átvétele, raktározása, készletek pótlása. A működtető feladata továbbá a köznevelési intézmény alapító okiratában foglalt feladat ellátásához jogszabály szerint szükséges technikai berendezések működtetése, javítása, karbantartása, cseréje és a tulajdonában lévő taneszközök, egyéb eszközök és felszerelések karbantartása.”*

Mi is ebben a változás a korábban hatályos rendelkezésekhez képest:

1. Egyrészt megfigyelhető a szabályok átstrukturálása, amely érdemi változást nem jelent, viszont az értelmezést könnyíti, logikusabbá teszi a törvény felépítését, a rendelkezések sorrendjét, tehát a törvény koherenciáját erősíti. Pl. külön bekezdésbe és egymás után kerülnek az ingatlan és az ingó vagyon biztosításával kapcsolatos feladatok. (A 76. § (1) bekezdés alapvetően az épületről, az ingatlanról és annak üzemeltetéséhez szükséges feladatokról szól, a 76. § (3) bekezdésben pedig az ingóvagyonnal, az eszközökkel, felszerelésekkel kapcsolatos feladatok jelennek meg.)

2. Másrészt érdemi változtatást is eszközöl a törvénymódosítás, amely a 76. § (3) bekezdésben jelenik meg. Eszerint bekerül a szabályozásba a tárgyi feltételek, ezen belül a helyiségek bizonyos szempontú osztályozása, és az ingó vagyon, a bútorok és eszközök tekintetében is ezen az alapon határolja el a feladatokat a törvény. Konkrétan:

A működtető feladata alapvetően a köznevelési intézmény működéséhez szükséges összes tárgyi feltételről való gondoskodás, és ezen belül azt ragadja meg a jogalkotó, hogy mi nem a feladata a működtetőnek, kivételek meghatározása útján. Mi nem a feladata a működtetőnek? Nem feladata a működtetőnek a bútorzat, és a nevelőmunkához szükséges eszközök és taneszközök beszerzése. A kivétel alól is van azonban kivétel, mivel a kiszolgáló helyiségek esetében a bútorzat, eszközök, felszerelések biztosítása is a működtető feladata.

- Többcélú intézményekkel kapcsolatos módosítások

Az elmúlt időszakban lényegesen átalakult fenntartói rendszerre és arra való tekintettel, hogy települési önkormányzat a köznevelési intézmények közül csak óvodát tarthat fenn, továbbá az ezzel összefüggő fenntartói igényekre figyelemmel indokolt egy új típusú többcélú intézmény létrehozása, amely óvodai és bölcsődei feladatot szervezeti és szakmai tekintetben önálló intézményegységek keretében láthat el. Ez az új többcélú intézmény az óvoda-bölcsőde.

A fenti többcélú intézménytől meg kell különböztetnünk az egységes óvoda-bölcsődét, amely mint önálló többcélú intézménytípus változatlan formában megmaradt, a vonatkozó rendelkezések esetében csak szövegpontosítás, egyszerűsítés történt.

Ezen kívül szövegpontosításra, egyértelműsítésre került sor a törvény alapján az EGYMI által ellátható és kötelezően ellátandó feladatok körében is.

- Változás a hittan, valamint a hit- és erkölcstan oktatók végzettsége, szakképzettsége tekintetében

A felmenő rendszerben az első nyolc évfolyamon kiteljesülő kötelezően választható hit- és erkölcstan oktatás miatt megnövekedett feladatokra való tekintettel a jelzett tantárgyakat – az eddigieken kívül – taníthatja az is, aki pedagógus szakképzettséggel és az egyházi jogi személy által kibocsátott hitoktatói képesítéssel rendelkezik.

- Magántanulóvá nyilvánítással kapcsolatos módosítás

Lényeges változás, hogy a magántanulói státuszról 2015. január 1-je óta kizárólag az iskola igazgatója dönt, ugyanakkor e döntéséhez minden esetben – tehát nemcsak hátrányos helyzetű vagy egyéb okokból veszélyeztetett gyermek esetében – köteles kikérni a gyámhatóság és a gyermekjóléti szolgálat véleményét. Gyermekvédelmi gondoskodásban részesülő tanuló esetén az iskola igazgatójának a döntéséhez be kell szereznie a gyermekvédelmi gyám véleményét is.

Érdemes emlékeztetni, hogy az Nkt. amagántanulói jogállás tekintetében hangsúlykülönbségnek tekinthető, ám mégis lényeges különbséget határozott meg az előzményi szabályozáshoz képest. Amíg ugyanis a közoktatásról szóló 1993. évi LXXIX. törvény a magántanulói státust jogként definiálta, amelyet a szülő választására bízott, addig az Nkt. csak egy kivételi lehetőségként szabályozza az iskolába járási kötelezettség alól, és egyáltalán nem alanyi jog, hanem egy, az iskolaigazgató mérlegelési jogkörébe tartozó lehetőség, amelyet kérelmezni kell. A jogalkotó ezen kívül figyelemmel volt arra is, hogy a lemorzsolódás megakadályozása, a gyermek számára szükséges társadalmi integráció, szociális készségek és képességek fejlődése érdekében indokolt szűkebbre szabni a magántanulóvá válók körét. A magántanulóvá nyilvánított gyermeket nem érik el a korszerű pedagógiai módszerek, a közösségben való fejlődés lehetősége nagyon korlátozottá válik, a gyermek perifériára kerül. Emiatt kerültek be az intézményvezető döntését megelőző véleménykérési kötelezettségek, hogy az arra hivatott szakemberek is segíthessék az intézményvezetőt a mérlegelésben.

- Hiányt pótló szabályként meghatározásra került az óvodai nevelésben részt vevő gyermekek és szüleik külföldre távozása esetében irányadó eljárás. A korábbiakban nem lehetett ugyanis kivezetni az óvoda tanügyi nyilvántartásaiból a külföldre távozott gyermek adatait abban az esetben sem, ha elérte a tanköteles kort, mert nem volt az óvodát erre felhatalmazó rendelkezés. A módosítás értelmében:

*(Megszűnik az óvodai elhelyezés, ha)*

*„d) az óvodába járási kötelezettségét külföldön teljesítő gyermek eléri a tanköteles kort.”*

- Több okból is módosult a sikeresen elvégzett iskolai évfolyam megismétlésére vonatkozó szabály

Első ízben a visszaélésekre alapot adó, illetve jellemzően nem is gyakran alkalmazott lehetőség került törlésre, miszerint a sikeresen elvégzett iskolai évfolyam is, minden korlátozás nélkül egy alkalommal megismételhető a szülő kérésére. Ez egy nem életszerű helyzet, amelyet csak jogszabályban meghatározott és indokolt esetekben lehet alkalmazni. Ezek az esetek a következők:

1. Megmaradt továbbra is az a lehetőség, hogy az iskola első évfolyamát a szülő kérésére, minden további indok nélkül egy alkalommal meg lehet ismételni akkor is, ha a tanuló az előírt tanulmányi követelményeket sikeresen teljesítette.

2. Ezen kívül csak középfokú iskolai tanulmányok folytatása esetén a sikeresen teljesített kilencedik évfolyam ismételhető meg a tanuló, kiskorú tanuló esetén a szülő kérésére legfeljebb egy alkalommal akkor, ha arra

a) a gimnáziumi nevelés-oktatásba vagy

b) az iskolai rendszerű szakképzésbe történő bekapcsolódás vagy

c) másik szakképesítés megszerzésére irányuló tanulmányok folytatása vagy

d) másik tanulmányi terület választása miatt van szükség.

Nem volt indokolt az első évfolyamnál magasabb, eredményesen elvégzett évfolyamok megismétlését – a törvényben meghatározott külön indok nélkül – lehetővé tenni azért sem, mivel ez a megoldás alkalmas lehet lefékezni a tanuló előrehaladását szülői kérésre adott évfolyamokon, ugyanakkor mindez nem garantálja magasabb tudásszint elérését számára.

- Vezetői óraszámokkal kapcsolatos módosítás

A módosítást megelőzően esetenként problémát okozott, ha adott tantárgy tanítására jogosító szakképzettséggel rendelkező igazgatók (vagy más vezetők) Nkt.-ban rögzített heti óraszáma alacsonyabb, mint az adott iskolatípusban az igazgató által tanított tantárgy heti óraszáma. Emiatt előfordult, hogy az igazgató nem tudja tanítani a tantárgyát, és a heti óraszámát más módon (pl. szakkörrel) kell kitölteni. Az új rendelkezés az iskolákban alkalmazott kötelező kerettantervek heti óraszámát is beépíti a szabályozásba, meghatározva azt, hogy az Nkt. 5. mellékletében nevesített heti minimálisan tanítandó órák száma növelhető az adott iskolatípus kötelező kerettantervében, illetve az annak alapján az iskola helyi tantervében meghatározott tantárgyi óraszám mértékéig.

- Lehetővé vált az intézményvezetői szakmai gyakorlat óraadói megbízással történő teljesítése

Számos olyan kiváló pedagógust foglalkoztatnak óraadóként nevelési-oktatási intézmények szabad álláshely hiányában sok éven keresztül, akik emiatt elesnek attól a lehetőségtől, hogy intézményvezetői megbízást kaphassanak. A módosítás megteremti a lehetőséget azon pedagógusok részére az intézményvezetői megbízásra, akik a legalább ötévnyi szakmai gyakorlatot mint egyik feltételt, óraadói jogviszonyban teljesítették. Az új szabály értelmében a nevelési-oktatási intézményben az intézményvezetői megbízás feltétele – többek között – legalább öt év pedagógus-munkakörben vagy **heti tíz tanóra vagy foglalkozás megtartására vonatkozó óraadói megbízás ellátása során szerzett** szakmai gyakorlat.

A módosítás azt a helyzetet is kezeli, ha több jogviszonyban foglalkoztatnak párhuzamosan egy pedagógust óraadóként, így egy helyen tíz órát nem tanított, de több jogviszonyban összesen megtartott tíz órát vagy foglalkozást.

- Törvényi szinten került megerősítésre az intézményvezetői megbízás lejártának időpontja

A tanítási év zavartalan lebonyolítása érdekében indokolt, hogy a köznevelési intézmény vezetőinek megbízása a tanítási év végét követő időszakban (nyáron) járjon le. Kormányrendeleti szabályozás alapján ez így működött már évtizedek óta. Ezen rendelkezés alapján előfordul olyan eset, amikor az lenne indokolt, hogy az intézményvezetői megbízás időtartama meghaladja a Kjt. szerinti 5 éves határozott időt (hiszen egy pl. májusban kezdődő intézményvezetői megbízást nem érdemes 4 év múlva augusztus 15-ig adni, mert csak így lehetne érvényre juttatni a megbízás nyári lejáratára és a legfeljebb 5 évre vonatkozó megbízási szabályt). Tekintettel arra, hogy Kjt.-beli törvényi előírásoktól csak szintén ágazati szaktörvényi szintű speciális szabályozás útján lehet eltérni, a korábbi szabályozás szerinti egyes felhatalmazó rendelkezések alapján kormányrendeletben szabályozottakat szükséges volt a törvénybe emelni, és ennek kapcsán némi pontosításra is sor került:

*(4) Ha jogszabályi előírás vagy a munkáltató döntése alapján a köznevelési intézmény vezetőjének megbízása, munkaszerződése határozott időre szól, és a határozott idő alapján a megbízás vagy a munkaszerződés utolsó napja nem a július 1-jétől augusztus 15-ig terjedő időszakra esne, a megbízás, a munkaszerződés lejártának időpontját akkor is erre az időszakra kell meghatározni, ha az a jogszabályi előírás vagy munkáltatói döntés alapján meghatározott határidő végénél legfeljebb hat hónappal korábban vagy később járna le.”* (Nkt. 68. § (4) bek.)

- A törvénymódosítás kezeli azt a helyzetet, amikor a települési önkormányzati tulajdonban lévő ingatlanban működő köznevelési intézmény fenntartói jogát a Klebelsberg Intézményfenntartó Központ más fenntartónak átadja, és ez a települési önkormányzat működtetési kötelezettségét érinti. A törvény szerint, ebben az esetben ‒ a működtetési kötelezettség alóli mentesülés fejében az önkormányzat által fizetendő ‒ hozzájárulás összegét a fenntartóváltásra vonatkozó döntéstől számított harminc napon belül felül kell vizsgálni.

- Etikai Kódex

A Nemzeti Pedagógus Kar létrejöttének fő célja a pedagógus hivatás presztízsének növelése, a szakmai érdekképviselet és a pedagógus hivatás szakmai-etikai normái fejlődésének elősegítése. Ez utóbbinak a megjelenési formája az etikai kódex. Etikai Kódexszel rendelkezik a legtöbb köztestületbe tömörülő szakma. Ereje abban rejlik, hogy az érintettek önmaguk alkotják meg, a megfelelő specialitásokat tartalmazza és maguk az érintettek ellenőrzik a saját érdekükben. Az Etikai Kódex tartalmának meghatározása tehát a pedagógusok köztestületének autonómiájába tartozik, annak megszövegezésében az oktatásirányítás egyáltalán nem vesz részt.

A Nemzeti Pedagógus Kar Etikai Kódexe általános etikai alapelvekből, részletes etikai és eljárási szabályokból áll. Fontos új szabály a köznevelési törvényben, hogy az állami és önkormányzati fenntartású köznevelési intézményekben a Kar által elfogadott Etikai Kódex alkalmazása kötelező. A magán köznevelési intézmény fenntartója a Kar által elfogadott Etikai Kódex általános etikai alapelveinek figyelembevételével kell, hogy megalkossa az általa fenntartott köznevelési intézményekben foglalkoztatott pedagógusokra vonatkozó intézményi etikai kódexet. Az egyházi köznevelési intézmény ajánlásként veszi figyelembe a Kar által elfogadott Etikai Kódex alapelveit. (Nkt. 83. § (2a) bek.)

A Kar Alapszabálya szerint a megalkotandó Etikai Kódex tervezetét az NPK bármely tagja két hónappal a megszavazása előtt megismerheti és módosító indítványokat nyújthat be. Az indítványok megtárgyalása után az Etikai Kódex végleges változatát a pedagógusok demokratikusan megválasztott küldötteiből álló Országos Küldöttgyűlés hagyja jóvá. A végleges tervezet elérhető: a Nemzeti Pedagógus Kar honlapján <http://www.nemzetipedkar.hu/>.

A tervezethez  szövegszerű, konkrét, adott ponthoz kapcsolódó javaslatokat írásos formában (Word formátumban csatolva) lehet benyújtani névvel ellátva 2015. október 4-ig (vasárnap) a nemzetipedkar@nemzetipedkar.hu címre.

- Újra lehetővé vált – szigorú feltételek mellett, az esetleges szakemberhiány pótlása érdekében – diplomával még nem rendelkező, leendő pedagógusok alkalmazása

Mint bizonyára ismeretes, az Nkt. hatályba lépése előtt lehetőség volt utolsó éves pedagógushallgatók alkalmazására. A rendelkezés nem támasztott további feltételt az alkalmazással szemben, nem egyszer nem rendeltetésszerű joggyakorláshoz vezetett, illetve nem volt egységes az értelmezése sem, ezért azt az Nkt. nem vette át az 1993. évi közoktatásról szóló törvényből. Részben más tartalommal és több feltétel meghatározásával azonban ismét szükségessé vált azokon a területeken, ahol hiányzik a szakképzett munkaerő, kizárólag átmenetileg, diplomával még nem rendelkező leendő pedagógusok alkalmazása. A feltételek a következők:

1. Az adott pedagógus-munkakör megfelelő végzettséggel és szakképzettséggel rendelkezővel nem tölthető be. (A szakemberhiány alátámasztására feltétlenül – lehetőleg többszöri – pályázati eljárás eredménytelenségét kell igazolni.)

2. Legfeljebb egy alkalommal lehet az érintettet diploma hiányában az adott munkavállalónak alkalmazni.

3. Gyakornoki időt kell kikötni (2 év) és legfeljebb a gyakornoki idő lejártáig lehet alkalmazni a leendő pedagógust.

4. A jelöltnek a nyelvvizsga letétele kivételével a pedagógus-munkakör betöltéséhez előírt végzettséget és szakképzettséget igazoló oklevél kiadásának összes egyéb feltételét teljesítenie kell az alkalmazás kezdetéig.

Az ilyen módon alkalmazott gyakornok minősítő vizsgája letételének feltétele az előírt nyelvvizsga-bizonyítvány megszerzése. Amennyiben a gyakornok az előírt határidőig a nyelvvizsga-bizonyítványt nem szerzi meg, közalkalmazotti jogviszonya, munkaviszonya e törvény erejénél fogva megszűnik. (Nkt. 99. § (14) bek.)

## II.2. Az Nkt. és a szakképzésről szóló törvény módosítása alapján a szakképzést érintő legfontosabb változások:

A „Szakképzés a gazdaság szolgálatában” című koncepció és az erről szóló Kormánydöntés megnyitotta a lehetőséget a szakképzésről szóló 2011. évi CLXXXVII. törvénynek (a továbbiakban: Szt.), valamint az Nkt.-nak egyidejű és összehangolt módosítására. Az iskolatípusok átalakítása mellett 2015. július 1-jével új fenntartói szerkezetet vezetett be, amelyben a szakképző iskolák a gazdaság, valamint az oktatási rendszer összehangolt fejlesztését valósíthatják meg.

A 120/2015. (V.21.) Kormányrendelet (e szakaszban a továbbiakban Korm.rendelet) hatálybalépését megelőzően állami szakképző iskola fenntartója volt:

Honvédelemért Felelős Minisztérium

Rendészetért Felelős Minisztérium

Földművelésügyi Minisztérium

A Korm.rendelet 2015. július 1-jei hatállyal a Klebelsberg Intézményfenntartó Központ fenntartásában lévő szakképző iskolákat az alábbiak szerint osztotta meg:

KLIK fenntartásában továbbra is

80 székhelyintézmény,

24 tagintézmény,

101 telephely maradt.

A Nemzetgazdasági Minisztérium a fenntartója

269 székhelyintézménynek,

57 tagintézménynek,

232 telephelynek,

amelyeket az alábbi Szakképzési Centrumokba szervezett:

|  |  |
| --- | --- |
|  | [BAJAI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=831828) |
|  | [BÉKÉSCSABAI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=831839) |
|  | [BERETTYÓÚJFALUI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=831840) |
|  | [BUDAPESTI GAZDASÁGI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=831851) |
|  | [BUDAPESTI GÉPÉSZETI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=831862) |
|  | [BUDAPESTI KOMPLEX SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=831873) |
|  | [BUDAPESTI MŰSZAKI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=831884) |
|  | [BUDAPESTI VENDÉGLÁTÓIPARI ÉS HUMÁN SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=831895) |
|  | [CEGLÉDI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=831905) |
|  | [DEBRECENI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=831916) |
|  | [DUNAÚJVÁROSI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=831927) |
|  | [EGRI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=831938) |
|  | [ÉRDI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=831949) |
|  | [GYŐRI MŰSZAKI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=831950) |
|  | [GYŐRI SZOLGÁLTATÁSI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=831961) |
|  | [GYULAI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=831972) |
|  | [HÓDMEZŐVÁSÁRHELYI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=831983) |
|  | [KAPOSVÁRI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=831994) |
|  | [KARCAGI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=832001) |
|  | [KECSKEMÉTI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=832012) |
|  | [KISKUNHALASI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=832023) |
|  | [KISVÁRDAI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=832034) |
|  | [MÁTÉSZALKAI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=832045) |
|  | [MISKOLCI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=832056) |
|  | [NAGYKANIZSAI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=832067) |
|  | [NYÍREGYHÁZI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=832078) |
|  | [ÓZDI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=832089) |
|  | [PÁPAI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=832090) |
|  | [PÉCSI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=832100) |
|  | [SALGÓTARJÁNI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=832111) |
|  | [SIÓFOKI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=832122) |
|  | [SOPRONI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=832133) |
|  | [SZEGEDI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=832144) |
|  | [SZÉKESFEHÉRVÁRI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=832155) |
|  | [SZEKSZÁRDI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=832166) |
|  | [SZERENCSI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=832177) |
|  | [SZOLNOKI MŰSZAKI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=832188) |
|  | [SZOLNOKI SZOLGÁLTATÁSI SZAKKÉPZÉSI](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=832199) CENTRUM |
|  | [SZOMBATHELYI MŰSZAKI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=832209) |
|  | [SZOMBATHELYI SZOLGÁLTATÁSI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=832254) |
|  | [TATABÁNYAI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=832210) |
|  | [VÁCI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=832221) |
|  | [VESZPRÉMI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=832232) |
|  | [ZALAEGERSZEGI SZAKKÉPZÉSI CENTRUM](http://www.allamkincstar.gov.hu/hu/ext/torzskonyv/1/?ktsearch=1&ktpar1=2&ktpar2=832243) |

A szakgimnáziumi és az új szakközépiskolai intézménytípusok bevezetésére 2016. szeptember 1-jével kerül sor, az idei tanévet ezen változások még nem érintik, de a 2016/2017-es tanév előkészítése az intézményi dokumentumok – az új rendszerhez való igazítás, a megváltozott szakmai tartalmak és óraszámok miatti – felülvizsgálatát igényli. A kerettantervek kiadásának és jóváhagyásának rendjéről szóló 51/2012-es EMMI rendelet Kerettanterv a Középfokú nevelés-oktatás szakasza, szakgimnázium, 9-12. évfolyam, közismereti képzésre vonatkozó új kerettantervének kiadása a tanév első félévében várható.

A szakgimnáziumok bevezetése és az intézménytípusban megszerezhető két szakképesítés (12. évfolyam zárásaként 3-as, 13. évfolyam végén pedig 5-ös szintű szakképesítés) az Országos Képzési Jegyzék változásával jár, ezért az alapító okiratok, szakmai alapdokumentumok módosítása válik szükségessé.

A Köznevelési Hídprogramok az idei tanévben változatlan kerettantervvel és jogszabályok alapján működnek. 2016. szeptember 1-jétől válik el a Köznevelési és a Szakképzési Hídprogram a tanulók közismereti vagy szakmai kompetenciafejlesztését igénylő kerettantervek és a képzési cél alapján. Az idei tanév fontos változása, hogy a szakképzés rendszerébe a nappali oktatás munkarendje szerint bekapcsolódó fiatalok számára a felső korhatár 25 év lett.

# III. A pedagógus előmeneteli rendszerrel kapcsolatos fontosabb szabályok

**A bérek emelése 2015. szeptember 1-jétől, majd 2016. szeptember 1-jétől**

A pedagógusok előmeneteli rendszeréről és a közalkalmazottak jogállásáról szóló 1992. évi XXXIII. törvény köznevelési intézményekben történő végrehajtásáról szóló 326/2013. (VIII.30.) kormányrendelet (a továbbiakban: Korm. rendelet) értelmében a pedagógus előmeneteli rendszer 2013. szeptember 1-jei bevezetése után 2015. szeptember 1-jétől, majd 2016. szeptember 1-jétől generálisan növekszik a pedagógusok bére.

Korm. rendelet *38. §*

*(2) 2015. szeptember 1. és 2016. augusztus 31. között az illetményalap a központi költségvetésről szóló törvényben meghatározott vetítési alap*

*a) 119,3 százaléka középfokú végzettség esetén,*

*b) 168,9 százaléka alapfokozat esetén,*

*c) 186,4 százaléka mesterfokozat esetén.*

*(3) 2016. szeptember 1. és 2017. augusztus 31. között az illetményalap a központi költségvetésről szóló törvényben meghatározott vetítési alap*

*a) 119,6 százaléka középfokú végzettség esetén,*

*b) 174,5 százaléka alapfokozat esetén,*

*c) 193,2 százaléka mesterfokozat esetén.”*

A pedagógus-bértáblát és a pótlékok mértékére vonatkozó táblázatot a nemzeti köznevelésről szóló 2011. évi CXC. törvény (továbbiakban: Nkt.) az alábbiak szerint tartalmazza:

*7. melléklet a 2011. évi CXC. törvényhez*

**A pedagógus fokozatokhoz tartozó garantált illetmény az illetményalap százalékában**

|  |  |  |  |  |  |  |
| --- | --- | --- | --- | --- | --- | --- |
|   | A | B | C | D | E | F |
| 1 | Kategória/év | Gyakornok(%) | Pedagógus I.(%) | Pedagógus II.(%) | Mesterpedagógus(%) | Kutatótanár(%) |
| 2 | 1. | 0–2/4 | 100 |   |   |   |   |
| 3 | 2. | 3–5 |   | 120 |   |   |   |
| 4 | 3. | 6–8 |   | 130 |   |   |   |
| 5 | 4. | 9–11 |   | 135 | 150 |   |   |
| 6 | 5. | 12–14 |   | 140 | 155 |   |   |
| 7 | 6. | 15–17 |   | 145 | 160 | 200 | 220 |
| 8 | 7. | 18–20 |   | 150 | 165 | 205 | 225 |
| 9 | 8. | 21–23 |   | 155 | 170 | 210 | 230 |
| 10 | 9. | 24–26 |   | 160 | 175 | 215 | 235 |
| 11 | 10. | 27–29 |   | 165 | 180 | 220 | 240 |
| 12 | 11. | 30–32 |   | 170 | 185 | 225 | 245 |
| 13 | 12. | 33–35 |   | 175 | 190 | 230 | 250 |
| 14 | 13. | 36–38 |   | 180 | 195 | 235 | 255 |
| 15 | 14. | 39–41 |   | 185 | 200 | 240 | 260 |
| 16 | 15. | 42–44 |   | 190 | 205 | 245 | 265 |

*8. melléklet a 2011. évi CXC. törvényhez*

**A köznevelési intézményekben alkalmazottak számára járó pótlékok és azok mértéke az illetményalap százalékában**

|  |  |  |  |
| --- | --- | --- | --- |
|   | A | B | C |
|  | **Pótlék megnevezése** | **Pótlék alsó határa** | **Pótlék felső határa** |
| 1. | intézményvezetői | 40 | 80 |
| 2. | osztályfőnöki/kollégiumban csoportvezetői | 10 | 30 |
| 3. | munkaközösség-vezetői | 5 | 10 |
| 4. | intézményvezető-helyettesi | 20 | 40 |
| 5. | nemzetiségi | 10 | 10 |
| 6. | gyógypedagógiai | 5 | 10 |
| 7.. | nehéz körülmények között végzett munkáért járó | 10 | 30 |
| 8. | gyakorlati oktatás-vezetői | 20 | 40 |

**2015. évi eljárásokkal kapcsolatos fontosabb tudnivalók**

2015. január 1-jén ideiglenesen Pedagógus II. fokozatba besorolt pedagógus legkésőbb 2018. december 31-éig a 3. §. szerinti minősítési eljárásban köteles részt venni. Ha erre a megjelölt időpontig nem kerül sor, a Pedagógus II. fokozatba való ideiglenes besorolását elveszti és 2019. január 1-jétől újra Pedagógus I. fokozatba kell besorolni, azzal, hogy a munkáltató a Pedagógus I. és Pedagógus II. fokozat alapján a pedagógust megillető illetmény különbözetére visszamenőleg nem tarthat igényt.

* Mesterpedagógus fokozatba sorolás

2015. január 1-jén 5 178 pedagógus került Mesterpedagógus fokozatba, akik szakértői vagy szaktanácsadói feladatok ellátásában is részt vesznek.

* A Mesterpedagógus -, Kutatótanári pilot program

„*A pedagógusminősítési rendszer kiegészítése, kipróbálása és korrigálása*” nevet viselő pilotprogramban történik a pedagógus-előmeneteli rendszer Mesterpedagógus és Kutatótanár fokozataihoz kapcsolódó minősítési eszközeinek és eljárásainak kidolgozása, valamint a pedagógusminősítési rendszer továbbfejlesztése. 2014 novemberében közel 5000 pedagógus saját döntése alapján jelentkezett az Oktatási Hivatal felhívására és mutatta be egy elektronikus kérdőív kitöltésével eddigi tevékenységét, pályája legfontosabb eredményeit. Közülük több körben történt annak az 1200 pedagógusnak a kiválasztása, akik a pilot programban kimagasló tudásukkal közreműködnek, többek között az útmutatók véleményezésében, a minősítés eszközeinek kipróbálásában, továbbá közzéteszik e-portfóliójukat, 5 éves innovációs és fejlődési tervet készítenek, mindezek mellett elvégzik a kutatók által megjelölt feladatokat. A pilotprogram elvárásait sikerrel teljesítő pedagógusok érvényes Mesterpedagógus, Kutatótanár tanúsítványt kapnak, és azok, akik megfelelnek a jogszabályban megfogalmazott feltételeknek, már 2016. január 1-jével Mesterpedagógus vagy Kutatótanár fokozatba kerülnek besorolásra.

**A 2016. január 1-jén esedékes átsorolások**

A 2015-ben sikeres minősítő vizsgát tett és a minősítési eljárás során megfelelő eredményt elért pedagógusok átsorolása 2016. január 1-jén esedékes.

**A 2016-ban megvalósuló minősítések**

Az oktatásért felelős miniszter – átruházott hatáskörében a köznevelésért felelős államtitkár – által meghatározott és 2015. február 28-án közzétett, a 2016-ban esedékes minősítő vizsgák és minősítési eljárások keretszámáról, a minősítő vizsgák, valamint a minősítési eljárások szervezésének központi szabályairól, továbbá a minősítési tervbe történő felvétel különös feltételeiről szóló közleményben foglaltak alapján **19 623 pedagógus került be** a 2016. évi minősítési tervbe**:**

**• 3 970 fő Gyakornok,**

**• 5 761 fő ideiglenes Pedagógus II. fokozatba sorolt pedagógus,**

**• 9 335 fő Pedagógus II. fokozat elérését megcélzó pedagógus,**

**• 465 fő Mesterfokozat elérését megcélzó pedagógus,**

**• 92 fő Kutatótanár fokozat elérését megcélzó pedagógus.**

A minősítési tervbe bekerülő pedagógusok a hatályos Korm. rendelet értelmében 2015. november 30-ig tölthetik fel e-portfóliójukat az OH által működtetett informatikai támogató rendszerbe. Sikeres minősítő vizsga, minősítési eljárás esetén 2017. január 1-jén kerülhetnek a pedagógus-előmeneteli rendszer következő fokozatába.

A Mesterpedagógus, Kutatótanár fokozatot megcélzó eljárásokra bekerült pedagógusok kutatótanári és mesterpedagógusi minősítéseit az Oktatási Hivatal 2016 szeptemberétől tervezi, ezért számukra nem 2015. november 30. a portfólió-feltöltés határideje, hanem várhatóan 2016. augusztus. Az Oktatási Hivatal 2015 őszén közzé fogja tenni honlapján a mesterpedagógusi és kutatótanári minősítéshez szükséges szakmai anyagokat és megfelelő időt fog biztosítani a minősítési eljárásokra való felkészülésre.

# IV. Országos pedagógiai-szakmai ellenőrzés (tanfelügyelet) 2016-ban

Az Oktatási Hivatal 2015. július 20-ig elkészítette a 2016. évre szóló országos pedagógiai-szakmai ellenőrzési (tanfelügyeleti) tervet, amelyben mintegy 11 800 fő pedagógus, 1 800 fő vezető és 10 intézmény tanfelügyeleti eljárása került megtervezésre.

Az Oktatási Hivatal 2015. július 31-én levélben tájékoztatta azokat a pedagógusokat, intézményvezetőket, akik bekerültek a 2016. évi országos pedagógiai-szakmai ellenőrzési (tanfelügyeleti) tervbe.

A pedagógusokkal együtt az érintett intézményvezetők is értesítést kaptak arról, hogy a köznevelési intézmény számára kialakított internetes felületen elérhetővé vált számukra az érintett pedagógusok, vezetők (intézményvezető, tagintézmény-vezető, intézményegység-vezető) listája, valamint az az információ is, hogy az intézményük érintett-e a 2016. évi pedagógiai szakmai ellenőrzésben.

A 2016. évben esedékes tanfelügyeleti ellenőrzések pontos időpontjáról az Oktatási Hivatal 2015. november 30-ig értesíti a résztvevőket.

Az országos pedagógiai-szakmai ellenőrzés (tanfelügyelet) a hatályos jogszabályok alapján ötévente egy alkalommal minden pedagógusra, intézményvezetőre és intézményre kiterjed. Ennek az ellenőrzésnek a legfontosabb célja, hogy – az Oktatási Hivatal honlapján korábban már nyilvánosságra hozott Kézikönyvekből is megismerhetett módon – az általános pedagógiai szempontok alapján történő ellenőrzéssel, értékeléssel az oktatás sikerességében kulcsszerepet játszó pedagógusok, vezetők jó gyakorlatát megerősítse, a még fejlesztendő területeket beazonosítsa, hozzájáruljon a pedagógiai, vezetői kompetenciák fejlesztéséhez, a magyar köznevelési rendszer minőségének, az oktatás színvonalának javításához. A pedagógiai-szakmai ellenőrzés általános pedagógiai szempontok szerint történik majd, módszere az egységes szempontok szerinti megfigyelés, a mindennapi nevelő-oktató munkát megalapozó pedagógiai tervezés dokumentumainak vizsgálata, interjú felvétele, valamint az intézményi önértékelés eredményeinek elemzése. Az ellenőrzéseket külső, Mesterpedagógus fokozatba sorolt gyakorló pedagógus szakértők végzik majd, akiket az Oktatási Hivatal alaposan felkészített a feladat ellátására.

**A tanfelügyeleti ellenőrzési terv elkészítésének általános elvei voltak**

A tanfelügyeleti ellenőrzési terv elkészítése a 2016. évi minősítési tervvel összhangban, a minősítési tervben szereplő elvek figyelembe vételével került meghatározásra.

A tanfelügyeleti ellenőrzési terv elkészítésének alábbi szempontok alapján kerültek be az érintett pedagógusok az ellenőrzési tervbe:

* a 2016. évi minősítési tervbe bekerült pedagógusok;
* az intézményvezetői (tagintézmény-vezetői, intézményegység-vezetői) megbízásuk negyedik évét teljesítő intézményvezetők
* az intézményellenőrzés esetében szakmai szempontok szerint kerültek kiválasztásra olyan intézmények, ahol az intézményvezető ellenőrzése is megtörténik/megtörtént

**A tanfelügyeleti ellenőrzésekben résztvevők szakmai támogatása**

A tanfelügyeleti eljárás részleteiről, a pedagógusok értékelésére vonatkozó standardokról az Oktatási Hivatal honlapján ( [www.oktatas.hu](http://www.oktatas.hu) ) elérhető [Kézikönyvekben](http://www.oktatas.hu/pub_bin/dload/unios_projektek/kiadvanyok/tanfelugyeleti_kezikonyv_eloszo.pdf) található részletes leírás.

Az elmúlt években az Oktatási Hivatal a TÁMOP 3.1.8. kódszámú Projekt keretében szakértők bevonásával kidolgozta a tanfelügyeleti ellenőrzés egységes kritériumait, standardjait, az értékelési eszközöket, valamint megtörtént a tanfelügyeleti szakértők kiképzése, a tanfelügyeleti rendszer kipróbálása is. Ennek eredményeként az Oktatási Hivatal honlapján már korábban közzétette az egyes intézménytípusok sajátosságaihoz fejlesztett Tanfelügyeleti Kézikönyveket, amelyekből a pedagógusok, intézményvezetők teljes körűen tájékozódhattak a tanfelügyeleti ellenőrzés eljárásrendjéről, az alkalmazott eszközökről, valamint az értékelési szempontokról.

A tanfelügyeleti ellenőrzések előtt és között a pedagógusok egyéni fejlődéséhez, fejlesztéséhez a szaktanácsadók nyújtanak segítséget. Cél, hogy a pedagógiai-szakmai szolgáltatások szakmai elvek szintén egységesen, azonosan magas minőségben valósuljanak meg az ország egész területén, legyenek elérhetőek minden köznevelési intézmény és pedagógus számára a jogszabályban előírt tartalmi területeken, valamint hogy a köznevelési intézmények az igényeiknek és szükségleteiknek megfelelő szakmai támogatást megkapják pedagógiai munkájukhoz.

A pedagógiai-szakmai szolgáltatások rendszerének működése illeszkedik a köznevelés rendszerének működéséhez, szervesen kapcsolódik a pedagógusok előmeneteli rendszeréhez és a tanfelügyelet rendszeréhez.

A pedagógusok folyamatos szakmai támogatása mellett valósul majd meg a pedagógusok minősítése, tanfelügyelete is. A fenti segítségeket már most igényelhetik a kollégák, intézményvezetők az Oktatási Hivataltól, illetve annak területi szervezeti egységeitől, a pedagógiai oktatási központoktól (ld. a 28. oldalon).

**Az intézmények feladatai az önértékelés területén**

A külső, tanfelügyeleti ellenőrzések a szakértői óralátogatások, dokumentumelemzés és interjúk során tapasztaltak mellett az önértékelési eredményekre és az azokhoz is információt nyújtó kérdőíves felmérések eredményeire épülnek, ezért az önértékelés lebonyolítása fontos intézményi feladat a tanfelügyeleti látogatásokat megelőzően.

Ennek első lépése az intézményi célok, elvárások meghatározása a pedagógusokra, a vezetőre és az intézményre vonatkozóan a megadott egységes elvárás-rendszerek mentén, mivel így tudja a tanfelügyelet és az önértékelés az intézmény saját céljait, sajátosságait is figyelembe venni. Az önértékelés előkészítése, belső szabályozása, tervezése és ehhez kapcsolódóan a partnerek tájékoztatása szintén az intézmények feladata, de ebben és az önértékelési standardok alkalmazásának bevezetésében az Oktatási Hivatal, a standardok kidolgozását végző TÁMOP-3.1.8 kiemelt uniós projektjén keresztül támogatja az intézményeket. A részletes standardleírások a [www.oktatas.hu/kiadvanyok](http://www.oktatas.hu/kiadvanyok) oldalon érhetők el, a témához kapcsolódó kérdéseiket pedig a tanfelugyelet@oh.gov.hu, valamint az onertekeles@oh.gov.hu e-mail címeken tehetik fel az érintettek.

# V. Óvodakötelezettség, óvodai nevelésre való jogosultság

Az óvoda vonatkozásában a **2015/2016. nevelési** évet érintő legfontosabb változás a **hároméves kortól** kezdődő óvodakötelezettség.

Ez a szabályozás az öt éves kortól kötelező óvodai nevelésben való részvételt váltja fel. Célja, hogy a gyermekek minél korábbi életkorban kapcsolódjanak be az intézményes nevelésbe.

***Mit jelent a kötelezettség?***

2015. szeptember elsejétől abban az évben, amelynek **augusztus 31. napjáig** a gyermek betölti a harmadik életévét, napi négy órában **kötelező részt venni az óvodai nevelésben.**

***Mit foglal magába a jogosultság?***

A jogosultság a kötelezettség szabályaiból eredően azt jelenti, hogy az a szülő, akinek a gyermeke **augusztus 31-e után tölti be** a harmadik életévét, **mérlegelhet** annak tekintetében, hogy beíratja-e a gyermekét a már folyó nevelési évben az óvodába.Azok a gyermekek is jogosultak részt venni az óvodai nevelésben – szabad férőhely esetén –, akik **a jogviszony megkezdésére kapott naptól** számítva hat hónapon belül töltik be a harmadik életévüket. Ehhez az Nkt. 8. § (1) bekezdés ad felhatalmazást.

A gyermekkel szemben támasztott kötelezettség, illetve a számára biztosított jogosultság, valamint az Nkt. 8. § (1) bekezdésben kimondott szabály összefüggésében a települési önkormányzatoknak továbbra is tervezniük kell mind az óvodaköteles, mind az óvodai nevelésre jogosult gyermekek *– ez utóbbiakban igény szerinti –* óvodai ellátását. *(Az Nkt. 8. § (1) bekezdés értelmében az óvoda intézménye a gyermek hároméves korától a tankötelezettség kezdetéig nevelő intézmény.)*

***Felmentés az óvodai nevelés alól***

A felmentés új szabályaival a cél, hogy:

* minden gyermek a számára legkedvezőbb fejlődési utat járhassa be, a családi nevelést kiegészítve, ahogy arról a 2012-ben módosított Óvodai nevelés országos alapprogramja is rendelkezik, illetve hogy
* a gyermek szükség esetén mentesülhessen a mindennapi óvodába járás alól, továbbá
* a felesleges eljárásokból eredő teher megszűnjön.

A **felmentés a 3, illetve a 4 éves gyermekeket érintheti** abban az esetben, ha a **szülő** az erre vonatkozó **kérelmét indokolással** önkormányzati fenntartású óvoda esetében a **gyermek lakóhelye**, annak hiányában **tartózkodási helye szerint illetékes jegyző részére benyújtja döntésre**. A **jegyző a döntését** a gyermek lakóhelye, annak hiányában tartózkodási helye szerint kijelölt (körzetes) **óvoda vezetője** és a **gyermeket gondozó védőnő egyetértésével hozhatja meg. Az egyetértő vélemények beszerzésének terhe tehát nem a szülőkre hárul. Nem önkormányzati fenntartású óvoda esetében a felmentési kérelemről a fenntartó hoz döntést.**

**Mely esetekben nem kell a felmentési eljárást kezdeményezni?**

**1**. A család életmódja miatt a gyermek más és más tartózkodási hellyel rendelkezik

Ebben az esetben köznevelési törvényben foglaltak alapján kell eljárni, amelynek értelmében **a gyermeket elsősorban abba az óvodába kell felvenni, átvenni, amelynek körzetében lakik, vagy ahol szülője dolgozik.** A felvételről, átvételről az óvoda vezetője dönt. Ha a jelentkezők száma meghaladja a felvehető gyermekek számát, az óvodavezető, amennyiben az óvoda fenntartója több óvodát tart fenn, az óvoda fenntartója köteles bizottságot szervezni és *az aránytalan teherre* figyelemmel javaslatot tenni a gyermek óvodai nevelésben való elhelyezésére.

**2**. A család külföldi szolgálata, munkavállalása miatt a gyermek is külföldön él

Ezen esetben a 20/2012. (VIII. 31.) EMMI rendelet 20. § (2) bekezdés szerint kell eljárni, vagyis ha szülő **a beiratkozás idejének utolsó határnapját követő tizenöt napon belül** bejelenti az óvodaköteles gyermek lakóhelye, annak hiányában tartózkodási helye szerint illetékes **jegyzőnek, hogy a gyermeke külföldön teljesíti az óvodakötelezettségét, úgy nincs szükség a felmentési eljárás kezdeményezésére. A szabályozás ugyanitt azokra a Magyarországon már óvodai jogviszonyt létesített gyermekek esetére is kitér, akik családi okok miatt várhatóan külföldön fogják teljesíteni a további óvodakötelezettségüket is. Ebben az esetben a szülő ennek várható idejéről** a gyermeke lakóhelye, annak hiányában tartózkodási helye szerint illetékes **jegyzőt kell, hogy előzetesen értesítse.** Ez utóbbival összefüggésben **megszűnik annak az óvodaköteles gyermeknek az óvodai jogviszonya, aki óvodakötelezettségét külföldön teljesíti.** Ennek határnapja a tanköteles kor elérésének időpontja.

**3**. A gyermek mindennapi óvodába járása tartós betegsége miatt nem valósulhat meg

Ebben az esetben is szükségtelen a felmentési eljárás kezdeményezése, tekintettel arra, hogy a beteg, köztük a tartós beteg gyermekek távollétét is igazoltnak kell tekintetni, ha az a mulasztási szabályok alkalmazásában orvosi igazolással alátámasztott.

**4**. A család vallási, világnézeti meggyőződésből dönt a felmentési kérelem mellett

A köznevelési törvény felhatalmazására figyelemmel **a szülő** **gyermeke** adottságainak, képességeinek, érdeklődésének megfelelően, saját **vallási, világnézeti meggyőződésére,** nemzetiségi hovatartozására **tekintettel szabadon választhat óvodát.**

**5**. Ha a pedagógiai szakszolgálati intézmények működéséről szóló 15/2013. (II. 26.) EMMI rendelet felhatalmazásával a szakértői bizottság szakértői véleménye kimondja, hogy a gyermek nem kapcsolódhat be az óvodai nevelésbe, úgy a gyermek a számára legmegfelelőbb speciális fejlesztés folyamatában fejlődhet és nem az óvodai nevelés keretein belüli ellátásban. Ilyen módon ez esetben sem terhelt a szülő a felmentési eljárással.

**6**. Akkor sem terheli a szülőt a felmentési eljárás, ha a gyermekét hároméves korától annak az évnek az augusztus 31. napjáig, amikor az ötödik életévét betölti, családi napközibe íratja. **A gyermek szülője, törvényes képviselője ez esetben mentesül a gyermek óvodai beíratásának kötelezettsége alól.** Megjegyzendő, hogy a **családi napközi fenntartója** **minden év április 30-ig tájékoztatást** köteles **küld**eni a gyermek lakóhelye, annak hiányában tartózkodási helye szerint illetékes **települési önkormányzat jegyzője számára** a családi napköziben ellátott, **harmadik életévüket már betöltött, de ötödik életévüket még be nem töltött gyermekekről.** Erről a 15/1998. (IV. 30.) NM rendelet 50. § (2) bekezdés rendelkezik.

Itt megjegyzendő, hogy a 15/1998. (IV. 30.) NM rendelet 36. § (2a) bekezdés alapján a **bölcsőde vezetője is** köteles tájékoztatást **küld**eni a gyermek lakóhelye, annak hiányában tartózkodási helye szerint illetékes **települési önkormányzat jegyzője számára** arról, hogy **olyan harmadik életévét betöltött gyermeket nevel tovább,** **aki** testi vagy szellemi fejlettségi szintje alapján még **nem érett az óvodai nevelésre** és óvodai jelentkezését a bölcsőde orvosa nem javasolja. **A gyermek szülője, törvényes képviselője ez esetben mentesül a gyermek óvodai beíratásának kötelezettsége alól.**

A **települési önkormányzat jegyzője** mind a bölcsőde vezetője, mind a családi napközi fenntartója tájékoztatását meg kell, hogy küldje **minden év május 15-éig** a gyermek lakóhelye, annak hiányában tartózkodási helye szerint illetékes kötelező **felvételt biztosító** **óvoda vezetője részére**.

A **nem óvodai nevelésben, hanem korai fejlesztésben részesülő gyermekekről** a jegyző a szakértői bizottság által a részére megküldött szakvéleményben foglaltak alapján kell, hogy értesüljön külön jogszabály[[1]](#footnote-2) alapján.

A 20/2012. (VIII. 31.) EMMI rendelet értelmében a felmentés nemcsak a beiratkozási időhöz kötötten, hanem a nevelési év közben is kezdeményezhető, illetve a fennálló felmentés megszakítható, összhangban az Nkt. 49. § (1) bekezdésében foglaltakkal. Eszerint ugyanis a szülő a gyermeke óvodai felvételét, átvételét bármikor kérheti, a gyermekek felvétele a nevelési évben folyamatos.

# VI. Közösségi szolgálat elvégzése

Az új szabályozás szerint a közösségi szolgálat elvégzését a középiskola befejezését közvetlenül követő vizsgaidőszakban az **érettségi vizsgák megkezdéséig** kell igazolni. (A korábbi szabályozás szerint *az érettségi bizonyítvány kiadásának* feltétele volt az 50 óra közösségi szolgálat elvégzése, ugyanakkor rendezetlen volt, hogy mi történik, ha valaki sikeres érettségi vizsgát tesz, ám nem végezte el a szükséges közösségi szolgálatot.) Mint ismeretes, az Nkt. átmeneti szabályai szerint a közösségi szolgálat elvégzésének igazolását először a 2016. január 1-je után megkezdett érettségi vizsga esetében kell megkövetelni. A közösségi szolgálattal kapcsolatos tudnivalókról, tapasztalatokról az Oktatáskutató és Fejlesztő Intézet honlapja további információkkal szolgál: <http://kozossegi.ofi.hu/>.

A felnőttoktatásban részt vevő tanulók és azok a sajátos nevelési igényű tanulók, akiket a szakértői bizottság javaslata alapján a közösségi szolgálat alól az igazgató határozatban mentesített, továbbra sem kötelesek közösségi szolgálatot végezni az érettségi megszerzéséhez.

Az Nkt. 97. § (2) bekezdése értelmében „Az **érettségi bizonyítvány kiadásához a közösségi szolgálat végzésének igazolását először a 2016. január 1-je után megkezdett érettségi vizsga esetében kell megkövetelni**.”

Javasoljuk, hogy az érettségi vizsgára történő jelentkezés időpontjában az igazgatók fokozottan figyeljék a tanulók iskolai közösségi szolgálattal teljesített óraszámát. Az érettségi vizsga megkezdéséig még pótolhatók, illetve teljesíthetők a hiányzó órák.

Azonban az érettségi vizsga vizsgaszabályzatának kiadásáról szóló **100/1997. (V.13.) Korm. rendelet** **15. § (1) a) pontja értelmében a vizsgabizottság elnöke *„meggyőződik arról, hogy a vizsgázó teljesítette-e az érettségi letételéhez előírt feltételeket, és szükség esetén kezdeményezi az érettségi vizsgáról való kizárását annak, aki nem teljesítette azokat”,*** vagyis aki nem teljesítette a közösségi szolgálatot, azt ki kell zárni az érettségi vizsgáról.

# VII. Változások a pedagógiai-szakmai szolgáltatások biztosításában

A 2014 decemberében elfogadott Nkt. módosítás jelentős mértékben átalakította a pedagógiai-szakmai szolgáltatások szervezeti és – részben – tartalmi kereteit.

Az állami köznevelési közfeladat-ellátás keretében a pedagógiai-szakmai szolgáltatásokat 2015. április 1-jétől az Oktatási Hivatal biztosítja. A továbbiakban az állami fenntartású nevelési-oktatási intézmények, pedagógiai szakszolgálati intézmények a pedagógiai-szakmai szolgáltatásokat a Hivataltól veszik igénybe.

A Nkt. 19. §-ának (2) bekezdésében meghatározott pedagógiai-szakmai szolgáltatási feladatok a törvénymódosításban kiegészítésre kerültek a lemorzsolódással veszélyeztetett tanulók támogatásához kapcsolódó korai jelző- és pedagógiai támogató rendszer működtetésével.

Az oktatásirányítás célja, hogy a szakmai szolgáltatások egységes, egyforma minőségben valósuljanak meg az ország egész területén, legyenek elérhetőek minden köznevelési intézmény és pedagógus számára a jogszabályban előírt tartalmi területeken, valamint hogy a köznevelési intézmények az igényeiknek és szükségleteiknek megfelelő szakmai támogatást megkapják pedagógiai munkájukhoz.

**Ennek érdekében megalakultak az Oktatási Hivatalban a Pedagógiai Oktatási Központok (továbbiakban: POK),** amelyek biztosítják és koordinálják a pedagógiai-szakmai szolgáltatásokat, valamint gondoskodnak a szaktanácsadói hálózat, továbbá a pedagógusok munkájának külső, egységes kritériumok szerinti ellenőrzését szolgáló tanfelügyelői-hálózat hatékony és teljes körű működtetéséről, és alkalmasak az európai uniós fejlesztések megvalósításának támogatására a területen. Országosan 15 POK kezdte meg működését, közülük heten két megyében, a többiek egy-egy megyében látják el a jogszabályban előírt feladatokat.

Az önkormányzati fenntartású nevelési-oktatási intézmény a pedagógiai-szakmai szolgáltatásokat a Hivataltól veheti igénybe a hivatal költségvetésében erre a célra szolgáló keret erejéig.

Az egyházi, a magán nevelési-oktatási intézmény, pedagógiai szakszolgálati intézmény a Hivatal által nyújtott pedagógiai-szakmai szolgáltatásokat térítési díj ellenében veheti igénybe. Ezen szolgáltatásokat térítésmentesen olyan pedagógiai intézettől veheti igénybe, amelynek fenntartója a miniszterrel e célból köznevelési szerződést kötött.

A pedagógiai-szakmai szolgáltatás szervezése és ellátása az alábbi kulcselemekre/alapelvekre épül: azonos értékrend, egységes irányítás, elérhető szolgáltatások, horizontális tudásmegosztás a köznevelési intézmények között.

A pedagógiai-szakmai szolgáltatás ellátása során az Oktatási Hivatal kiemelten kezeli az intézményközi tanulás támogatását, az iskolák közötti egyenrangú kapcsolatok erősítését, a működő pedagógiai műhelyek, mikromodellek feltérképezését és azok eredményeinek integrálását a tudásmegosztó hálózatba.

A pedagógiai-szakmai szolgáltatások rendszerének működése illeszkedik a köznevelés rendszerének működéséhez, szinergikusan kapcsolódik a pedagógus életpálya és a tanfelügyelet rendszeréhez.

A pedagógiai-szakmai szolgáltatásokkal kapcsolatos feladatok ellátásáért felelős intézményegységek az Oktatási Hivatalban:

|  |  |  |
| --- | --- | --- |
|  | **intézményegység neve** |  |
| Pedagógiai-szakmai Szolgáltatások Koordinációs Főosztály |
|  | **ellátott megye/megyék** |
| 1. | Békéscsabai Pedagógiai Oktatási Központ | Békés  |
| 2. | Budapesti Pedagógiai Oktatási Központ | Budapest  |
| Pest megye 12 tankerülete |
| 3. | Nemzetiségi Pedagógiai Oktatási Központ | országos |
| 4. | Debreceni Pedagógiai Oktatási Központ | Hajdú-Bihar |
| 5. | Egri Pedagógiai Oktatási Központ | Heves |
| 6. | Győri Pedagógiai Oktatási Központ | Győr-Moson-Sopron |
| Komárom-Esztergom |
| 7. | Kaposvári Pedagógiai Oktatási Központ | Somogy |
| Tolna |
| 8. | Miskolci Pedagógiai Oktatási Központ | Borsod-Abaúj-Zemplén |
| 9. | Nyíregyházi Pedagógiai Oktatási Központ | Szabolcs-Szatmár-Bereg |
| 10. | Pécsi Pedagógiai Oktatási Központ | Baranya |
| 11. | Salgótarjáni Pedagógiai Oktatási Központ | Nógrád |
| 12. | Szegedi Pedagógiai Oktatási Központ | Csongrád |
| Bács-Kiskun |
| 13. | Székesfehérvári Pedagógiai Oktatási Központ | Fejér |
| Veszprém |
| 14. | Szolnoki Pedagógiai Oktatási Központ | Jász-Nagykun-Szolnok |
| Pest megye 6 tankerülete (Cegléd, Dabas, Gyál, Monor, Nagykőrös, Nagykáta) |
| 15. | Zalaegerszegi Pedagógiai Oktatási Központ | Zala  |
| Vas |

# VIII. Köznevelési tárgyú kormányrendeletek módosítása

**Az érettségi vizsga vizsgaszabályzatának kiadásáról szóló 100/1997. (VI. 13.) Korm. rendelet (a továbbiakban: Vizsgaszabályzat) módosítása**

A Vizsgaszabályzat módosításának fő oka a Nemzeti alaptanterv kiadásáról, bevezetéséről és alkalmazásáról szóló 110/2012. (VI. 4.) Korm. rendeletben (a továbbiakban: Nat.), és a kerettantervek kiadásának és jóváhagyásának rendjéről szóló 51/2012. (XII. 21.) EMMI rendeletben (a továbbiakban: Kerettantervi rendelet) foglalt szabályozásoknak az érettségi vizsga vizsgaszabályzatának kiadásáról szóló 100/1997. (VI. 13.) Korm. rendelet érettségi vizsgatárgyainak általános követelményeivel történő harmonizálása volt. A 2016/2017. tanév május-júniusi vizsgaidőszakában tesznek érettségi vizsgát azok a vizsgázók, akik az új Nat. szerint készültek fel az érettségi vizsgákra.

1) 2015. augusztus 1-jétől lépnek hatályba a sajátos nevelési igényű tanulók érettségi vizsgájára vonatkozó rendelkezések pontosításai. Beillesztésre kerül továbbá a Vizsgaszabályzatba, hogy a vizsgázónak legalább 30 perccel az írásbeli érettségi vizsga megkezdése előtt meg kell jelennie a vizsga helyszínén.

2) 2016. január 1-jétől lép hatályba a magyar mint idegen nyelv érettségi vizsgatárgy fogalmának pontosítása, amely szerint a magyar nyelv és irodalom vizsgatárgy helyett magyar mint idegen nyelv vizsgatárgyból érettségi vizsgát az tehet, aki

- nem magyar állampolgár, vagy

- a középiskolai tanulmányai befejezését megelőző négy tanév közül legalább hármat nem a magyar köznevelési rendszerben végzett.

Magyar mint idegen nyelv vizsgatárgyból kizárólag középszintű érettségi vizsgát lehet tenni.

Emellett beillesztésre kerül a Vizsgaszabályzatba az a szabályozás, miszerint ha a tanuló a középiskola utolsó évfolyamán nem tudta befejezni a tanulmányait, az adott vizsgaidőszakban rendes, javító és pótló érettségi vizsgát nem tehet.

Módosításra kerül az érettségi vizsgán feladatot végzők díjazása is. A Vizsgaszabályzat 60. §-ának módosításával bevezetésre kerül a vizsgáztatási alapdíj fogalma, amelynek összege százegyezer-ötszáz forintban került megállapításra. A Vizsgaszabályzatban felsorolt, érettségi vizsgán feladatot ellátók díjazása nem lehet kevesebb az alapdíj százalékban meghatározott összegénél.

Mindemellett a Vizsgaszabályzat 1. számú mellékletében felsorolt egyes Záradékok is módosulnak 2016. január 1-jétől.

3) 2017. január 1-jétől lépnek hatályba a Vizsgaszabályzat 2. számú mellékletének Első és Második részében szabályozott egyes érettségi vizsgatárgyak általános vizsgakövetelményei. Az érettségi vizsga részletes követelményeiről szóló 40/2002. (V. 24.) OM rendelettel pedig 2015 júniusában – ugyancsak 2017. január 1-jei hatálybalépéssel – ezen érettségi vizsgatárgyak részletes követelményei is módosításra kerültek, ezáltal az érintett érettségi vizsgatárgyak harmonizálnak a Nat-tal és a kerettantervi rendelettel.

# IX. Köznevelési tárgyú miniszteri rendeletek módosítása

## IX.1. A nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendeletet módosítása (a továbbiakban: EMMI rendelet)

Az EMMI rendeletet a múlt tanévben először az egyes köznevelési tárgyú miniszteri rendeletek módosításáról szóló 45/2014. (X. 27.) EMMI rendelet módosította. Az EMMI rendelet módosításának egyik legfőbb célja volt a köznevelés rendszerén belül zajló fizikai mérések új rendszerének kialakításához szükséges módosítások, kiegészítések végrehajtása. Az országos mérésekkel, így a fizikai állapot mérésével kapcsolatos fő szabályokat az Nkt. 80. §-a tartalmazza. Az Nkt. értelmében az oktatásért felelős miniszter gondoskodik az országos mérési feladatok ellátása körében a nevelési-oktatási intézményekben folyó pedagógiai tevékenységek méréséről, értékeléséről, továbbá a tanulók fizikai állapotának méréséről. A tanulók fizikai állapotát rögzítő rendszer a Nemzeti Egységes Tanulói Fittségi Teszt (NETFIT), amely a tanulók fizikai fittségi mérésének adatait rögzíti. A NETFIT a rendelet 4. mellékletben meghatározott tartalmi keret szerinti informatikai alapú diagnosztikus értékelő rendszer. A NETFIT rendszerbe azonosításra alkalmatlan módon feltöltött tanulói eredményeket a NETFIT-et támogató informatikai alapú diagnosztikus értékelő rendszer automatikusan feldolgozza.

Az Nkt. felhatalmazást ad a köznevelési intézmény számára, hogy több egyéb adat mellett nyilvántartsa a mérések során keletkezett, az adott tanulóval kapcsolatos adatokat. Az országos méréshez az Oktatási Hivatal által központilag előállított mérési azonosító kerül az iskolák számára generálásra az Nkt.-ban meghatározott rendelkezések alapján, amely a köznevelés információs rendszerén keresztül kerül az iskolák számára kiosztásra. Az Nkt. ad felhatalmazást az iskolák részére a mérések során szerzett adatok feldolgozására. A Hivatal az iskoláktól így visszakapott, az iskolán kívül nem azonosítható, iskolai és évfolyam szintű mérési adatokat az érintett tanulók és szüleik részére az iskolák bevonásával, a mérési azonosító alapján történő egyéni hozzáférés biztosításával megtekinthetővé teszi a honlapján. Az iskolák a Hivatal által rendelkezésre bocsátott informatikai rendszeren keresztül szolgáltatnak adatot a Hivatal részére. Ezen adatok hitelességéért az iskola vezetője felelős. Az iskola által elvégzett adatfelvétel és adatösszesítés után a Hivatal összeállítja az országos mutatókat, és az országos mérések eredményeit megküldi a mérésben részt vevő összes iskola fenntartója részére.

A Nemzeti alaptanterv kiadásáról, bevezetéséről és alkalmazásáról szóló 110/2012. (VI. 4.) Korm. rendelet hatályba lépésével változás történt az Arany János Programok elnevezésében, az EMMI rendelet módosítása biztosítja a jogszabályokban az elnevezés használatának koherenciáját.

Az EMMI rendelet módosítását indokolta még az is, hogy a gyermekek védelméről és a gyámügyi igazgatásról szóló 1997. évi XXXI. törvény 2013. szeptember 1-jétől módosította a hátrányos helyzet és a halmozottan hátrányos helyzet definícióját. A definíció módosításával az addigi halmozottan hátrányos helyzet feltételei váltak a hátrányos helyzet fogalmának feltételévé.

Az EMMI rendeletet módosította még az elmúlt tanév során

- a 22/2015. (IV. 21.) EMMI rendelet a nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet módosításáról, valamint

- 32/2015. (VI. 19.) EMMI rendelet a nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet módosításáról.

Az utóbbi módosítást az Nkt. egyes, a törvényi szintet feltétlenül nem igénylő rendelkezéseinek végrehajtási jogszabályba építése tette szükségessé.

A módosítás döntően azokat a rendelkezéseket emelte át a köznevelésről szóló törvényből a miniszteri rendeletbe, amelyek 2015. június 15-ével hatályukat vesztették. A törvényi keretszabályozás és a végrehajtási rendeleti szintű előírások szétválasztásával a jelenleginél egyértelműbbé és hatékonyabbá válik a jogalkalmazás a nevelési-oktatási feladatok ellátásában részt vevők számára.

A jogszabályban helyet kaptak

* az óvodai felvétellel (életvitelszerű ott lakás fogalma),
* a tanulói fegyelmi eljárással (eljárási szabályok),
* a szakmai munkaközösséggel,
* a pedagógiai-szakmai ellenőrzéssel,
* az egyházi, magán és nemzetiségi önkormányzati fenntartású nevelési-oktatási intézmények nyilvántartásba vételével és működési engedélyezésével, valamint
* a Köznevelési Hídprogramokkal

kapcsolatos, korábban törvényi szintű rendelkezések.

Módosultak az EMMI rendelet névhasználati szabályai is, amelyek közé beépültek a szakképzési reform részeként 2015. július 1-jével létrejövő szakképzési centrumok elnevezésével kapcsolatos rendelkezések.

Az esélyteremtést szolgáló célkitűzések megvalósítása érdekében a képesség-kibontakoztató és az integrációs felkészítéssel kapcsolatos rendelkezések kiegészültek az oktatás-szervezés alapelvével, illetve a célkitűzést szolgáló leglényegesebb szakmai tartalmakkal.

A módosítás meghatározza a kötelező felvételt biztosító iskola vonatkozásában az **életvitelszerű ott lakás** fogalmát. Ez az iskola felvételi körzetében való lakóhelyet, ennek hiányában tartózkodási helyet jelenti.

Gyermekvédelmi vonatkozású rendelkezések is helyet kaptak a módosításban. E körbe tartozik az **ideiglenes vendégtanulói jogviszony fogalmának a létrehozása**, amely a krízisközpontban elhelyezett gyermek, tanuló tanulmányaink ideiglenes folytatását jogszerű keretek között teszi lehetővé. A miniszteri rendelet meghatározza e jogviszony sajátos jellemzőit is.

Szintén gyermekvédelmi vonatkozásúak a magántanulói kérelmekkel kapcsolatos új rendelkezések is.

## IX.2. A pedagógiai-szakmai szolgáltatásokról, a pedagógiai-szakmai szolgáltatásokat ellátó intézményekről és a pedagógiai-szakmai szolgáltatásokban való közreműködés feltételeiről szóló 48/2012. (XII. 12.) EMMI rendelet

Az Nkt. módosítása szükségessé tette a pedagógiai-szakmai szolgáltatásokról, a pedagógiai-szakmai szolgáltatásokat ellátó intézményekről és a pedagógiai-szakmai szolgáltatásokban való közreműködés feltételeiről szóló 48/2012. (XII. 12.) EMMI rendelet módosítását is.

A rendelet módosítása értelmében – összhangban az említett törvénymódosítással – a KLIK fenntartásában működő pedagógiai intézetek által ellátott feladatokat, továbbá az Oktatáskutató és Fejlesztő Intézet pedagógiai-szakmai szolgáltatással kapcsolatos feladatait az Oktatási Hivatal biztosítja 2015. április 1-jétől, az alábbiak szerint:

* közreműködik a pedagógiai-szakmai szolgáltatások országos szakmai irányításában,
* biztosítja az állami köznevelési közfeladat ellátása keretében a pedagógiai-szakmai szolgáltatásokat,
* megszervezi az országos pedagógiai-szakmai szolgáltatásokat,
* vezeti a szaktanácsadói névjegyzéket és ellátja az ezzel kapcsolatos hatósági feladatokat.

A pedagógiai-szakmai szolgáltatások köre bővült a lemorzsolódással veszélyeztetett tanulók támogatásához kapcsolódó korai jelző- és pedagógiai támogató rendszer működtetésével, a rendeletben meghatározásra kerültek ennek eszközei és módszerei.

## IX. 3. Az érettségi vizsga részletes követelményeiről szóló 40/2002. (V. 24.) OM rendelet

Az érettségi vizsga részletes követelményeiről szóló 40/2002. (V. 24.) OM rendelet módosításáról szóló 33/2015. (VI. 24.) EMMI rendelet a Magyar Közlöny 2015. évi 89. számában jelent meg. A módosítás azon érettségi vizsgatárgyak részletes vizsgakövetelményeit és vizsgaleírását tartalmazza, amelyek általános vizsgakövetelményei az érettségi vizsga vizsgaszabályzatának kiadásáról szóló 100/1997. (VI. 13.) Korm. rendelet módosításáról szóló 36/2015. (III. 6.) Korm. rendelettel módosításra kerültek. A módosítás fő oka a Nemzeti alaptanterv kiadásáról, bevezetéséről és alkalmazásáról szóló 110/2012. (VI. 4.) Korm. rendeletben (Nat.) és a kerettantervek kiadásának és jóváhagyásának rendjéről szóló 51/2012. (XII. 21.) EMMI rendeletben foglalt szabályozások a Vizsgaszabályzat Második részében szereplő érettségi vizsgatárgyak általános követelményeivel, valamint a Részletes követelmények Mellékletében szabályozott részletes vizsgakövetelményekkel történő harmonizálása volt. A 2017. január 1-jei hatálybalépését az indokolta, hogy a 2016/2017. tanév május-júniusi vizsgaidőszakában tesznek érettségi vizsgát azok a vizsgázók, akik az új Nat. szerint készülnek fel az érettségi vizsgákra. A vizsgatárgyak részletes követelményeiben történt módosítások mellett külön kiemelést érdemel az élő idegen nyelv érettségi vizsgatárgy részletes vizsgakövetelményeiben bekövetkező két fontos változás, amely egyrészről teljesíthetővé teszi mind az első mind a második idegen nyelv esetében a Közös Európai Referenciakeret szerint B1 szint elérését, ami már az önálló nyelvhasználó szintje. Ezzel megteremti a lehetőséget, és egyúttal elvárásként fogalmazza meg, hogy idegen nyelvből már a középszinten érettségizők is jussanak el a használható nyelvtudásig. Másrészről egységesítésre kerülnek az élő idegen nyelvek vizsgaleírásai, részletes követelményei, valamint a feladattípusai is. Eddig külön létezett angol, német, spanyol stb. érettségi vizsgakövetelmény, vizsgaleírás 2017. január 1-jétől azonban egy „élő idegen nyelv” érettségi vizsgatárgy lett belőle. Ezáltal közelednek egymáshoz az egyes élő idegen nyelvek érettségi vizsgái mindkét szinten, ami erősítheti az egységesebb szemléletű, a kommunikatív kompetencia elérését célzó nyelvoktatást is.

# X. Esélyteremtést szolgáló köznevelési vonatkozású támogatások, intézkedések

### X. 1. 1. Rendszeres gyermekvédelmi kedvezmény

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) a gyermekvédelmi pénzbeli ellátások között szabályozza a rendszeres gyermekvédelmi kedvezményre való jogosultságot. A kedvezményre való jogosultság megállapításának célja annak igazolása, hogy a gyermek szociális helyzete alapján jogosult

* a gyermekétkeztetés normatív kedvezményének,
* az augusztus, illetve november hónapban biztosított természetbeni támogatásnak (Erzsébet-utalvány),
* a külön jogszabályokban meghatározott egyéb kedvezményeknek (pl. tankönyvtámogatás) igénybevételére.

A kedvezmény célja, hogy az anyagi okok miatt rászoruló gyermeket segítse abban, hogy a gyermeki jogokkal összhangban a családja képes legyen a gyermek otthon történő ellátására. A kedvezményt olyan gyermek kaphatja, akinek gondozó családjában az egy főre jutó havi jövedelem nem haladja meg az öregségi nyugdíj mindenkori legkisebb összegének 130% -át (37 050 Ft), bizonyos esetekben (egyedülálló szülő, vagy tartósan beteg, súlyosan fogyatékos gyermek, vagy nagykorúvá vált, a nappali oktatás munkarendje szerint tanulmányokat folytató 23 évesnél fiatalabb, vagy a felsőoktatási intézmény nappali tagozatán tanulmányokat folytató25 évesnél fiatalabb gyermek esetén) 140%-át (39 900 Ft), és a törvényben meghatározottnál magasabb értékű vagyona nincs.

A jogosultság alkalmanként egy év időtartamra kerül megállapításra.

2013. április 1-jétől a korábban önálló ellátásként funkcionáló kiegészítő gyermekvédelmi támogatás összevonásra került a rendszeres gyermekvédelmi kedvezménnyel, annak egy – speciális jogosulti kör számára nyújtható – elemévé vált, „pénzbeli ellátás” elnevezéssel. A pénzbeli ellátásra azok a családbafogadó gyámok jogosultak, akik a gyermek tartására is kötelesek és nyugdíjban, megváltozott munkaképességűek ellátásában vagy olyan ellátásban részesülnek, amely a nyugdíjszerű rendszeres szociális ellátások emeléséről szóló jogszabály hatálya alá tartozik. A pénzbeli ellátás havi összege gyermekenként az öregségi nyugdíj mindenkori legkisebb összegének 22%-a (2015-ben: 6 270 Ft). A pénzbeli ellátásra jogosultak részére tárgyév augusztus és november hónapban pótlék kerül folyósításra, amelynek összege alkalmanként és gyermekenként 8 400 Ft.

### X. 1. 2. A rendszeres gyermekvédelmi kedvezményre való jogosultság elemei:

1. **Erzsébet-utalvány**

A kedvezményre jogosult gyermek részére tárgyév augusztus és november hónapjaiban természetbeni támogatásként ún. „gyermekvédelmi” Erzsébet-utalvány kerül biztosításra, amelynek értéke 5.800 Ft/fő/alkalom. Az utalvány élelmiszer, ruházat, tanszer vásárlására is felhasználható.

1. **Gyermekétkeztetés normatív kedvezménye**

**A gyermekétkeztetés normatív kedvezménye – a rendszeres gyermekvédelmi kedvezményre való jogosultság mellett – további jogcímek alapján is megállapítható.** A Gyvt. 2015. szeptember 1-jén hatályba lépő módosítása értelmében:

1. A gyermekétkeztetés során az intézményi térítési díj 100%-át normatív kedvezményként kell biztosítani (**ingyenes étkezés**) (Gyvt. 151. § (5) bekezdés)

*a)***a bölcsődei ellátásban vagy óvodai nevelésben részesülő gyermek után, ha**

* rendszeres gyermekvédelmi kedvezményben részesül,
* tartósan beteg vagy fogyatékos, vagy olyan családban él, amelyben tartósan beteg vagy fogyatékos gyermeket nevelnek,
* olyan családban él, amelyben három vagy több gyermeket nevelnek,
* olyan családban él, amelyben a szülő nyilatkozata alapján az egy főre jutó havi jövedelem összege nem haladja meg a kötelező legkisebb munkabér személyi jövedelemadóval, munkavállalói, egészségbiztosítási és nyugdíjjárulékkal csökkentett összegének 130%-át (2015-ben: 89.408 Ft-ot), vagy
* nevelésbe vették;

*b)* **az 1-8. évfolyamon nappali rendszerű iskolai oktatásban részt vevő tanuló után, ha**

* rendszeres gyermekvédelmi kedvezményben részesül, vagy
* nevelésbe vették;

*c)* **azon *a)* és *b)* pont szerinti életkorú, rendszeres gyermekvédelmi kedvezményben részesülő gyermek után,** akit fogyatékos gyermekek számára nappali ellátást nyújtó, az Szt. hatálya alá tartozó intézményben helyeztek el;

*d)* **az 1-8. évfolyamon felül nappali rendszerű iskolai oktatásban részt vevő tanuló után, ha**

* nevelésbe vették, vagy
* utógondozói ellátásban részesül.

 2. A gyermekétkeztetés során az intézményi térítési díj 50%-át normatív kedvezményként kell biztosítani (**kedvezményes étkezés**)

*a)* az 1-8. évfolyamon felül nappali rendszerű iskolai oktatásban részt vevő tanuló után, ha rendszeres gyermekvédelmi kedvezményben részesül;

*b)* az 1-8. és az azon felüli évfolyamon nappali rendszerű iskolai oktatásban részt vevő tanuló után, ha olyan családban él, amelyben három vagy több gyermeket nevelnek, feltéve, hogy a tanuló – rendszeres gyermekvédelmi kedvezményre való jogosultsága alapján – nem részesül ingyenes étkezésben;

*c)* az 1. pont *b)* és *d)* alpontja szerinti életkorú, tartósan beteg vagy fogyatékos gyermek után, feltéve, hogy az 1. pont *b)-d)* alpontja alapján a gyermek nem részesül ingyenes étkezésben.

A rendszeres gyermekvédelmi kedvezmény megállapítására irányuló kérelemnyomtatványon a szülő, törvényes képviselő nyilatkozhat arról, hogy amennyiben a gyermek számára a jogosultság megállapításra kerül, a kedvezmény első alkalommal történő megállapítása esetén a jegyző a határozatot küldje meg a gyermek étkeztetését biztosító intézmény részére, ha ezt a szülő, törvényes képviselő a kérelemnyomtatványon feltüntette.

Az ingyenes vagy kedvezményes étkezés jogosultsági feltételeinek fennállását a személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról szóló 328/2011. (XII. 29.) Kormányrendeletben (*a továbbiakban: Kormányrendelet)* foglaltak szerint kell igazolni. A normatív kedvezmény csak egy jogcímen vehető igénybe.

Az ingyenes vagy kedvezményes étkezésre való jogosultság megállapításához

* óvodai étkezés esetén[[2]](#footnote-3) a törvényes képviselőnek a Kormányrendeletben rendszeresített formanyomtatványon kell nyilatkoznia a kedvezményre jogosító körülményről, és a formanyomtatványt az intézményhez benyújtani,
* iskolai étkezés esetén

 - ha a normatív kedvezményre való jogosultságot a rendszeres gyermekvédelmi kedvezményben való részesülés alapozza meg, akkor az arról szóló hatósági döntést, vagy annak másolatát kell bemutatni az intézménynek, az étkeztetést biztosítónak,

- amennyiben a kedvezmény jogalapját tartós betegség, vagy fogyatékosság képezi, akkor e feltétel fennállását a magasabb összegű családi pótlék megállapításáról szóló határozattal, illetve a tartós betegség esetén szakorvosi igazolással, fogyatékosság esetén a szakértői és rehabilitációs bizottság szakvéleményével (vagy ezek másolatával) kell igazolni a térítési díj fizetésére kötelezett személynek. A jogszabály tehát opcionálisan ad lehetőséget a szülő számára, hogy vagy a szakértői szakvéleménnyel, vagy a szakorvosi igazolással, vagy a magasabb összegű családi pótlékról szóló határozatával igazolja a jogosultság feltételét, attól függően, hogy mi áll rendelkezésére,

- három és többgyermekes családok gyermekeinek gyermekétkeztetés esetén járó normatív kedvezmény igénybevételéhez elégséges a szülő nyilatkozata, arról, hogy hány gyermeket nevel a háztartásában, ennek további igazolását a jogszabály nem írja elő.

### X. 1. 3. A gyermekétkeztetés biztosításának kötelezettsége

A szabályozás[[3]](#footnote-4) pontosan meghatározza, hogy a különböző típusú fenntartók milyen módon kötelesek biztosítani a nevelési-oktatási intézménybe járó gyermek számára az étkeztetést:

* **a nem állami fenntartó** (civil és egyházi)az általa fenntartott nevelési-oktatási intézményben,
* **a települési önkormányzat** az általa fenntartott óvodában és a közigazgatási területén az állami intézményfenntartó központ által fenntartott nevelési-oktatási intézményben,
* **a fenntartó** az egyéb állami fenntartású intézményben a gyermekek és a tanulók számára

az óvodai nevelési napokon, illetve az iskolai tanítási napokon biztosítja a déli meleg főétkezést és a két további étkezést.

Ha a gyermek, tanuló bentlakásos (szociális, gyermekvédelmi vagy nevelési-oktatási) intézményben van elhelyezve, abban az esetben a nevelési, iskolai tanítási napokon kívül, valamint a déli meleg főétkezésen és a két további étkezésen felül a gyermekek, tanulók számára az étkeztetést az elhelyezést nyújtó intézmény fenntartójának kell biztosítani.

Lényeges hangsúlyozni, hogy fenntartó-típustól függetlenül – a szülő eltérő rendelkezése hiányában – a nevelési-oktatási intézménynek napi háromszori étkezést kell biztosítania a gyermekeknek. A szülő jogosult úgy rendelkezni, hogy külön csak az ebédet igényli meg gyermeke számára. A nevelési-oktatási intézmény, a fenntartó azonban nem gyakorolhat nyomást a szülőre olyan módon, hogy a szülő csak az ebédet igényelje meg gyermeke részére. A szülő szabadon rendelkezik arról, hogy a nevelési-oktatási intézmény a déli meleg főétkezésen kívül a két kisétkezést (jellemzően a tízórait és uzsonnát) is biztosítsa-e a gyermeke számára. A szülő szabad döntését a nevelési-oktatási intézmény semmilyen módon nem befolyásolhatja.

Ezen túlmenően a gyermekvédelmi törvény lehetővé teszi, hogy iskolai étkeztetésben, azaz napi háromszori étkeztetésben részesüljön az a tanuló is, aki a napközit nem veszi igénybe.

A gyermekétkeztetés intézmény térítési díjának alapja az élelmezés nyersanyagköltségének egy ellátottra jutó napi összege. A személyi térítési díjat az intézményvezető a napi összeg általános forgalmi adóval növelt összegének és az igénybe vett étkezések számának, valamint a normatív kedvezményeknek a figyelembevételével állapítja meg.

### X. 1. 4. Az iskoláztatási támogatás szüneteltetése

A 2010/2011-es tanévtől a családi pótléknak az iskoláskorú gyermekekre tekintettel nyújtott eleme, az iskoláztatási támogatás a gyermek rendszeres iskolába járásának feltételével folyósítható.

Az iskola igazgatója köteles a gyámhatóságot értesíteni, ha a gyermek adott tanévben a kötelező tanórai foglalkozások tekintetében 10 órát igazolatlanul mulaszt.

Az iskola jelzése alapján a gyámhatóság levélben hívja fel az iskoláztatási támogatásra jogosult személy figyelmét a mulasztás jogkövetkezményeire. Amennyiben a gyermek a figyelmeztetés ellenére továbbra is rendszeresen mulaszt, az iskola igazgatója 50 óra igazolatlan mulasztása esetén ismét jelzést küld a gyámhatóságnak, amely a Magyar Államkincstárnál kezdeményezi iskoláztatási támogatás szüneteltetését. A 16 év alatti tanulóknál az iskoláztatási támogatás szüneteltetése mellett a gyámhatóság a gyermeket védelembe is veszi, a hiányzások okainak feltérképezése, az azok megszüntetésében való segítségnyújtás és így a rendszeres iskolába járás elősegítése érdekében. A szüneteltetés azt jelenti, hogy annak időtartamára a család elesik az iskoláztatási támogatás összegétől, az ezen időtartamra járó összeget visszamenőlegesen akkor sem kapja meg, ha a tanuló ismét rendszeresen jár iskolába. A gyámhatóság az iskoláztatási támogatás szüneteltetésének szükségességét három tanítási hónapot magában foglaló időszakonként köteles felülvizsgálni. Ezen túl a felülvizsgálatot a tanítási év lezárását (június 15-e) követő 15 napon belül is le kell folytatni, kivéve, ha az iskoláztatási támogatás szüneteltetésének kezdő időpontja vagy az utolsó felülvizsgálat óta legalább egy hónap nem telt el. Ha a felülvizsgálat eredményeként megállapításra kerül, hogy a gyermek a felülvizsgálattal érintett időszakban ötnél több kötelező tanórai foglalkozást igazolatlanul nem mulasztott, a gyámhatóság kezdeményezi a kincstárnál az iskoláztatási támogatás szüneteltetésének megszüntetését. Ellenkező esetben megállapítja, hogy a szüneteltetés megszüntetésének feltételei nem állnak fenn. Meg kell szüntetni a szüneteltetést abban az esetben is, ha a gyermek a gyermekvédelmi szakellátórendszer által ideiglenes hatályú elhelyezésbe került vagy nevelésbe vették.

## X. 2. Útravaló Ösztöndíjprogram esélyteremtő alprogramok

Az Útravaló Ösztöndíjprogram esélyteremtő alprogramjainak átfogó célja a hátrányos és halmozottan hátrányos, kiemelten a roma tanulók esélyegyenlőségének elősegítése, a fiatalok továbbtanulásának, szakma-, érettségi- és diplomaszerzési esélyeinek javítása. Az Ösztöndíjprogram esélyteremtő alprogramjai: az Út a középiskolába, az Út az érettségihez és az Út a szakmához, valamint az Út a diplomához alprogramok.

Az Út a középiskolába, Út az érettségihez és Út a szakmához alprogramokban való részvételre az a tanuló pályázhat, aki

* halmozottan hátrányos helyzetű, vagy
* védelembe vett, vagy
* családba fogadott, vagy
* átmeneti nevelésbe vett, vagy
* ideiglenes hatállyal elhelyezett, vagy
* utógondozásban, vagy
* hátrányos helyzetű.

### X. 2. 1. Út a középiskolába alprogram

AzÚt a középiskolába alprogram célja az adott tanévben 7-8. évfolyamon tanuló diákok felkészítése érettségit adó középiskolában való továbbtanulásra. Az alprogram keretében a tanulót egy mentori feladatokat ellátó tanár segíti tanulmányaiban és a pályaválasztásban. Az alprogram keretében a tanuló minimum 5 000 Ft/hó, maximum 14 000 Ft/hó ösztöndíjban részesül az elért tanulmányi eredmény függvényében, a mentor 7 000 Ft/hó/tanuló ösztöndíjban részesül.

### X. 2. 2. Út az érettségihez alprogram

AzÚt az érettségihez alprogram célja az adott tanévben érettségit adó képzésben 9-12. évfolyamon, illetve 6 vagy 8 évfolyammal működő középiskolában 7-12. évfolyamon, vagy nyelvi előkészítő évfolyammal induló oktatás keretében 9/Ny-12. évfolyamon, vagy két tanítási nyelvű oktatás keretében 9Kny-12. évfolyamon tanuló diákoktámogatása a középiskola befejezése érdekében. A tanulót egy mentori feladatokat ellátó tanár segíti tanulmányaiban, és felkészíti a sikeres érettségire. Az alprogram keretében a tanuló minimum 8 000 Ft/hó maximum 15 000 Ft/hó ösztöndíjban részesül az elért tanulmányi eredmény függvényében, a mentor 7 000 Ft/hó/tanuló ösztöndíjban részesül.

### X. 2. 3. Út a szakmához alprogram

Az Út a szakmához alprogram célja a rendszerű iskolai oktatás keretében a szakiskolai képzésben általános műveltséget megalapozó oktatás-nevelésben 9-10. évfolyamon, vagy a szakiskola valamely szakképző évfolyamán tanuló diákok sikeres tanulmányainak elősegítése, tanulási nehézségeinek leküzdése.A tanulót egy mentori feladatokat ellátó tanár segíti tanulmányaiban, és felkészíti a szakmaválasztásra, Az alprogram keretében a tanuló minimum 7 000 Ft/hó maximum 13 000 Ft/hó ösztöndíjban részesül az elért tanulmányi eredmény függvényében, a mentor 7 000 Ft/hó/tanuló ösztöndíjban részesült.

### X. 2. 4. Út a diplomához alprogram

Az alprogram ösztöndíj- és önköltség-támogatási komponensből áll. Az esélyteremtő program célja a hátrányos és halmozottan hátrányos helyzetű, kiemelten a roma/cigány hallgatók felsőoktatási esélyegyenlőségének javítása, felsőfokú végzettséghez jutásának támogatása. A két komponensből álló program az alábbiak szerint pályázható:

Ösztöndíj támogatási komponens: amelynek keretében 125 000 Ft/félév vissza nem térítendő támogatás igényelhető a 2015/2016. tanév I. vagy I. és II. tanulmányi féléveire vonatkozóan, a 2015. szeptember 1. és 2016. június 30. közötti időszakra. Az ösztöndíj támogatás kifizetése félévente utalással történik.

Önköltség-támogatási komponens: amelynek keretében önköltség-támogatás igényelhető a 2015/2016. tanév I. vagy I. és II. tanulmányi féléveire vonatkozóan, 2015. szeptember 1. és 2015. június 30. közötti időszakra. A támogatás összege az adott hallgató önköltsége mértékének maximum 95 %-a, de nem haladhatja meg a 400.000 Ft/félév összeget. A hallgató önköltségének mértékétől függően a pályázati kiírásban meghatározott maximum értékig a számára megítélhető legmagasabb támogatást kapja.

A hallgató mindkét komponens esetében akkor jogosult a tavaszi félévi támogatásra, amennyiben a 2015. őszi félévben legalább a mintatanterv 50 százalékának megfelelő kreditet teljesített és a 2016. tavaszi félévben is aktív hallgatói jogviszonyban áll ugyanazzal a felsőoktatási intézménnyel. Kizárólag 2015/2016 tanév II. félév támogatására vonatkozó támogatási igények nem nyújthatóak be egyik komponens esetében sem.

Pályázatot nyújthat be a Magyarország területén működő felsőoktatási intézményben alap-, mester vagy osztatlan képzési szintű, nappali, esti vagy levelező munkarendű képzésben a támogatási időszakra vonatkozóan aktív hallgatói jogviszonnyal rendelkező, magyar állampolgárságú hallgató, amennyiben az adott szintű végzettséggel még nem rendelkezik, (pl.: mesterképzésben való részvétel csak olyan esetben támogatható, ha a hallgató nem rendelkezik a szintnek megfelelő végzettséggel) ÉS a nemzeti felsőoktatásról szóló 2011. évi CCIV. törvény 108. § 9-10. pontja szerint hátrányos vagy halmozottan hátrányos helyzetű hallgatónak (jelentkezőnek) minősül, VAGY a gyermekek védelméről és a gyámügyi igazgatásról szóló 1997. évi XXXI. törvény szerint utógondozásban részesül.

Az egyes komponensekre vonatkozó speciális feltételek:

„A” komponens: Ösztöndíj-támogatási komponens keretében pályázatot nyújthat be a fenti feltételeknek megfelelő jelentkező, aki magyar állami (rész) ösztöndíjas, önköltséges/költségtérítéses vagy közszolgálati ösztöndíjas képzésben 2015/2016. tanévben hallgatói jogviszonnyal rendelkezik vagy annak létesítéséről szándéknyilatkozatot ad.

„B” komponens: Önköltség támogatási komponens keretében pályázatot nyújthat be az a jelentkező, aki magyar állami (rész) ösztöndíjas vagy önköltséges/költségtérítéses felsőoktatási képzésben hallgatói jogviszonnyal rendelkezik vagy annak létesítéséről szándéknyilatkozatot ad.

Mindkét komponens esetében a támogatott hallgatók legalább 50%-áig roma származású hallgatót kell bevonni. Ettől eltérni abban az esetben lehetséges, ha a jogosultsági feltételeknek megfelelő roma származású jelentkezők száma ezt nem teszi lehetővé. Az ösztöndíj-, illetve az önköltség-támogatás csak beiratkozott/adott félévre bejelentkezett, aktív hallgatói jogviszonnyal rendelkező tanuló részére folyósítható. Hallgatói jogviszony szüneteltetése esetén a támogatást vissza kell fizetni.

Az alprogramban való részvételt kizáró feltételek:

* Egy hallgató egyszerre csak az egyik komponensre pályázhat.
* Nem pályázhat felsőoktatási szakképzésben vagy szakirányú továbbképzésben résztvevő jelentkező.
* Az ösztöndíj-támogatási komponensre nem pályázhat az a hallgató, aki roma szakkollégium tagja**.**
* Az önköltség-támogatási komponensre nem pályázhat az a hallgató, akinek önköltségének/költségtérítésének megtérítését más program fedezi**.**

Az Út a diplomához pályázat részletes dokumentációja elérhető a <http://www.emet.gov.hu/felhivasok/ut_a_diplomahoz1/> linken.

### X. 2. 5. Út a tudományhoz alprogram

Az Útravaló Ösztöndíjprogram Út a tudományhoz alprogramjának célja a természettudományok, a műszaki tudományok és a matematika területe iránt kiemelt érdeklődést mutató tanulók tehetséggondozása. Az alprogram a tehetségek szakszerű támogatását vállaló köznevelési intézményekben dolgozó pedagógusok és a természettudományok, a műszaki tudományok és a matematika területe iránt kiemelt érdeklődést mutató, legalább 10. évfolyamos középiskolai, szakiskolai tanulók tehetséget mutató diákok együttműködésére épít. Az alprogram támogatásával, egy tanár vezetésével minimum 2, maximum 5 diákból álló kutatócsoportok végezhetnek közös munkát a tanév folyamán. A köznevelési intézmények a kutatócsoportjaik által kezdeményezett programok megvalósítására maximum 750 000 Ft támogatásra nyújthattak be pályázatot, ebből a kutatási program megvalósításához kapcsolódó programok (terepmunka, tanulmányút, stb.) költségei fedezhetők, illetve kisértékű eszközök szerezhetők be. A megítélt támogatási összeg legfeljebb 40%-a, továbbá a kutatásvezető, illetve a tanulók ösztöndíjára fordítható: a pedagógusok maximum 7 000 Ft/hó ösztöndíjat kaphatnak, a diákok pedig minimum 3 000 Ft/hó, maximum 5 000 Ft/hó ösztöndíjban részesülhetnek. A pályázat benyújtásának feltétele, hogy a pályázó köznevelési intézménynek kötelező a kutatási programját együttműködési megállapodás alapján egy felsőoktatási intézménnyel vagy egyéb kutatóhellyel együttműködésben megvalósítani.

Az alprogram keretében a pályázatot benyújtani szándékozó köznevelési intézmények részére ún. pályázatindító szakmai nap kerül megszervezésre, amelynek célja, hogy segítséget nyújtson a pályázatok mind hatékonyabb elkészítéséhez. A pályázati forduló zárásaként a nyertes pályázók számára egy szakmai találkozó keretében nyílik lehetőség a kutatási programjuk bemutatására, a többi pályázóval való kapcsolatépítésre. A folyamatos szakmai kapcsolattartás, információcsere kialakítása, valamint a kutatási programok s azok eredményeinek széles körű megismertetése érdekében a kutatócsoportok és az együttműködő partnereik (felsőoktatási képzőhelyek, kutató intézetek, szakmai szervezetek) részére internetes portál áll rendelkezésre (<http://www.emet.gov.hu/hatter_1/ut_a_tudomanyhoz/>).

A 2014/2015. tanévben a támogatásra rendelkezésre álló 27 300 000 Ft összegű keretből 39 pályázat nyert támogatást kutatása megvalósítására.

A 2015/2016. tanévi pályázat megjelentetése 2015 szeptemberében várható az EMMI és az EMET gondozásában.

## X. 3. Arany János Tehetséggondozó Program, Arany János Kollégiumi Program és Arany János Kollégiumi-Szakiskolai Program

Az Arany János Tehetséggondozó Program, az Arany János Kollégiumi Program és az Arany János Kollégiumi-Szakiskolai Program a felsőfokú tanulmányok folytatásához, az érettségi megszerzéséhez, illetve a szakmaszerzéshez nyújtanak komplex – pedagógiai, szociális, egészségügyi, kulturális – támogatást hátrányos helyzetű és halmozottan hátrányos helyzetű, rászoruló tanulók számára (20/2012. (VIII. 31.) EMMI rend. 174-176. §). A programokról azok honlapjai adnak bővebb tájékoztatást: [www.ajtp.hu](http://www.ajtp.hu); [www.ajkp.hu](http://www.ajkp.hu); [www.ajkszp.hu](http://www.ajkszp.hu).

A 8. évfolyamos tanulók számára a 2016/2017. tanévre történő jelentkezés pályázati felhívását 2015. szeptember 11-éig jelenteti meg a Köznevelésért Felelős Államtitkárság. A felhívás elérhető lesz a Kormányzati portálon, az Oktatáskutató és Fejlesztő Intézet, valamint a programok honlapján: [www.kormany.hu](http://www.kormany.hu); [www.ofi.hu](http://www.ofi.hu); [www.ajtp.hu](http://www.ajtp.hu); [www.ajkp.hu](http://www.ajkp.hu); [www.ajkszp.hu](http://www.ajkszp.hu).

## X. 4. A lemorzsolódás megakadályozását szolgáló intézkedések

**Elkészült „Avégzettség nélküli iskolaelhagyás elleni középtávú stratégia”, amelyet a Kormány 2014 novemberében elfogadott.**

**A Stratégia célkitűzése, tartalma:**

A végzettség nélküli iskolaelhagyás elleni stratégia a következő, átfogó célkitűzések eléréséhez járul hozzá:

1. Felső középfokú végzettség megszerzésének, a képzettségi szint növelésének ösztönzése
2. Az oktatási rendszer alkalmassá tétele a képzettségi szint emelésére
3. A befogadó oktatás megteremtése
4. Az egyéni szükségletekre reagáló intézményrendszer létrehozása

A Stratégia a fenti célkitűzések érdekében kiterjed a kora gyermekkori ellátásoktól kezdődően a felső középfokú oktatásig. A tanköteles tanulóktól a tankötelezettségi korhatáron túli fiatalok oktatási, képzési rendszerbe történő bevonására irányuló intézkedéseket egyaránt tartalmaz a megelőzést, beavatkozást és kompenzációt szolgáló beavatkozási területek szerinti megközelítésben:

### X.4.1. Az igazolatlan mulasztás, magántanulóvá nyilvánítás megelőzése

Az iskola köteles a szülőt és a tanuló kollégiumi elhelyezése esetén – amennyiben a kollégium nem az iskolával közös igazgatású intézmény – a kollégiumot is értesíteni a tanköteles tanuló első alkalommal történő igazolatlan mulasztásakor, továbbá abban az esetben is, ha a nem tanköteles kiskorú tanuló igazolatlan mulasztása a tíz órát eléri. Az értesítésben fel kell hívni a szülő figyelmét az igazolatlan mulasztás következményeire. A köznevelési intézmény további jelzéssel él a szülő, a gyermekjóléti szolgálat, a gyermekvédelmi szakszolgálat, illetve a gyámhivatal felé abban az esetben, ha az igazolatlan mulasztás a 10 órát, a 30 órát, illetve az 50 órát eléri. A gyermekjóléti szolgálat az óvoda, az iskola és - szükség esetén - a kollégium bevonásával intézkedési tervet készít, amelyben a mulasztás okának feltárására figyelemmel meghatározza a gyermeket, a tanulót veszélyeztető és az igazolatlan hiányzást kiváltó helyzet megszüntetésével, a gyermek óvodába járásával, a tanulói tankötelezettség teljesítésével kapcsolatos, továbbá a gyermek, a tanuló érdekeit szolgáló feladatokat.

2015. szeptember 1-jétől, ha a gyermek az Nkt. 8. § (2) bekezdése alapján vesz részt óvodai nevelésben, és egy nevelési évben igazolatlanul öt nevelési napnál többet mulaszt, az óvoda vezetője értesíti a gyermek tényleges tartózkodási helye szerint illetékes gyámhatóságot és a gyermekjóléti szolgálatot. Amennyiben a gyermek igazolatlan mulasztása egy nevelési évben eléri a tíz nevelési napot, az óvoda vezetője a mulasztásról tájékoztatja az általános szabálysértési hatóságot, ha pedig eléri a húsz nevelési napot, úgy értesíti a gyermek tényleges tartózkodási helye szerint illetékes gyámhatóságot. (20/2012. (VIII. 31.) EMMI rend. 51. §)

Az iskola igazgatója a gyámhatóság és a gyermekjóléti szolgálat véleményének kikérése után dönt arról, hogy a tanuló a tankötelezettségének magántanulóként tehet-e eleget. Gyermekvédelmi gondoskodásban részesülő tanuló esetén az iskola igazgatójának a döntéséhez be kell szereznie a gyermekvédelmi gyám véleményét. (Nkt. 45. § (6) bek.)

Fizetési hátralék miatt a nem tanköteles, hátrányos helyzetű tanuló jogviszonya nem szüntethető meg. (Nkt. 53. § (3) bek.)

### X.4.2. Korai jelző- és pedagógiai támogató rendszer

A lemorzsolódás megelőzését szolgáló beavatkozások támogatása érdekében korai jelző- és pedagógiai támogató rendszer felállításáravonatkozó felhatalmazással egészült ki a köznevelési törvény, mely 2015. január 1-jén lépett hatályba (Nkt. 94. § (4) bekezdés x) pont). A lemorzsolódással veszélyeztetett tanuló fogalma szintén bekerült a köznevelési törvénybe (Nkt. 4. § 37. pont), amely arról is rendelkezik, hogy a jelzőrendszer működtetése a pedagógiai-szakmai szolgáltatás feladata lesz (Nkt. 19. § (2) bek. h) pont). A rendszer részletszabályai végrehajtási rendeletekben kerülnek majd meghatározásra.

### X.4.3. Tankötelezettségi korhatár

A lemorzsolódás megelőzéséhez, a képzettségi szint javításához járul hozzá az Nkt. módosítása is, melynek értelmében 2015. január 1-jétől a tankötelezettség korhatára nem a 16. életév betöltésének időpontjáig tart, hanem annak a tanítási évnek a végéig, amelyben a tanuló 16. életévét betölti. (Nkt. 45. § (3) bek.).

# XI. Az országos és iskolai szintű tankönyvellátás

A 21/2015. (IV. 17.) EMMI rendelet a tankönyvvé, pedagógus-kézikönyvvé nyilvánítás, a tankönyvtámogatás, valamint az iskolai tankönyvellátás rendjéről szóló 17/2014. (III. 12.) EMMI rendelet módosításáról – a korábbi rendelet néhány szakaszát pontosította, kiegészítette.

A 2013/2014. tanévtől kezdődően megváltoztak az ingyenes tankönyvek igénylésének, használatának egyes feltételei. Az Nkt. 46. § (5) bekezdése rendelkezik azok köréről, akik **térítésmentesen jutnak hozzá a tankönyvekhez**. Ennek értelmében a térítésmentes tankönyvellátás a **2015/2016. tanévben kiterjed** az általános iskola **1–3. évfolyam**ára, a **nemzetiségi**, valamint a **gyógypedagógiai nevelésben-oktatásban részesülő**kre.

**Továbbra is biztosított a rászorultság alapján járó (a továbbiakban: normatív) ingyenes tankönyvellátás** az Nkt. fenti rendelkezése által még nem érintett évfolyamokon minden olyan tanuló részére, aki:

1. tartósan beteg,
2. a szakértői bizottság szakértői véleménye alapján mozgásszervi, érzékszervi, értelmi vagy beszédfogyatékos, több fogyatékosság együttes előfordulása esetén halmozottan fogyatékos, autizmus spektrum zavarral vagy egyéb pszichés fejlődési zavarral (súlyos tanulási, figyelem- vagy magatartásszabályozási zavarral) küzd,
3. három vagy több kiskorú, illetve eltartott gyermeket nevelő családban él,
4. nagykorú és saját jogán iskoláztatási támogatásra jogosult, vagy
5. rendszeres gyermekvédelmi kedvezményben részesül
6. *a gyermekvédelmi gondoskodás keretében nevelésbe vett vagy utógondozói ellátásban részesül.*

A normatív kedvezményre való jogosultság igazolásához továbbra is szükséges a megfelelő okiratok bemutatása (családi pótlék folyósításáról szóló igazolás, szakorvosi igazolás, önkormányzati határozat stb.), ennek határideje október 15.

Magyarország 2015. évi központi költségvetéséről szóló 2014. évi C. törvény értelmében a tanuló **október 1-jén fennálló tanulói jogviszony**a alapozza meg mind a térítésmentes, mind a kedvezményes igénybevételt.

# XII. Az iskolai adminisztrációs rendszerek

A korábbi évek gyakorlatának megfelelően az iskolákban továbbra sem kötelező egy adott elektronikus adminisztrációs rendszer használata.

A mindennapi intézményi adminisztrációs feladatok ellátására alkalmas, egységes informatikai rendszer, a „Köznevelési Regisztrációs és Tanulmányi Alaprendszer” (KRÉTA) fejlesztése a 2015/2016-os tanévben fog megtörténni, és tesztjelleggel kerül bevezetésre. A bekapcsolódási lehetőségekről az intézmények tájékoztatást kapnak.

Amennyiben szeretnének élni az ingyen adminisztrációs rendszer használatának lehetőségével, az Educatio Társadalmi Szolgáltató NKft. által üzemeltetett, a köznevelési intézmények számára ingyenesen használható @Napló rendszerrel kapcsolatos információk az Educatio honlapján, a <http://educatio.hu/projektjeink/kiar2> weboldalon találhatóak.

# XIII. Európai Uniós támogatással megvalósuló fejlesztések

**A) A 2007-2013 fejlesztési időszakban megvalósuló 2015. évben befejeződő fejlesztések**

**A TÁMOP 3.3.8. ”Közoktatási intézménynek esélyegyenlőség-elvű támogatása”:**

A program megvalósítására az óvodáktól a középiskolákig minden típusú köznevelési intézmény pályázhatott. A program kifejezetten az integrált nevelést támogatja a minimum 15%-ban halmozottan hátrányos helyzetű gyermekeket nevelő intézményekben, amelyek megfelelnek a pályázati útmutatóban meghatározott integrációs feltételeknek. A konstrukció hozzájárul ahhoz, hogy a többségében halmozottan hátrányos helyzetű tanulókat nevelő oktatási-nevelési intézmények az egész napos iskola keretében olyan tevékenységeket végezzenek, amelyek elősegítik a tanulók iskolai sikerességének javulását.

**A TÁMOP 3.3.10. „Továbbtanulást erősítő kezdeményezések támogatása”:**

A konstrukció középiskolákat támogat a **hátrányos helyzetű tanulók középiskolai sikerességének és felsőoktatásba történő bejutásának elősegítése** érdekében. A konstrukció 2012. december 4-én jelent meg. A pályázatok benyújtására 2013. február 22. és április 22. között volt lehetőség. A projekt megvalósításának legkésőbbi dátuma 2015. június 30. volt.

**TÁMOP 3.3.9. „A halmozottan hátrányos helyzetű tanulók iskolai lemorzsolódását csökkentő intézkedések”:**

A tanoda és második esély típusú programok pályázati kiírásai 2012. III. negyedévében megjelentek a Közép-Magyarországi Régió (a továbbiakban: KMR) és a konvergencia régiókban, továbbá külön kiírások történtek a programok támogatására a hátrányos helyzetű kistérségekben. A mintegy 7,5 Mrd forint értékű támogatási szerződések 2013-ban kerültek megkötésre. A TÁMOP 3.3.9. projekt keretében összesen 125 tanodát támogat a kiíró és forrásbevonás eredményeként további 44 tanoda támogatására nyílt lehetőség a pályázat tartaléklistájáról. A konstrukció keretében tehát 169 tanoda támogatása valósulhatott meg megközelítőleg 4000 tanuló részvételével**.** 28 második esély típusú program keretei között mintegy 560 diák tanulhat.

A pályázati felhívás 2012. július 12-én jelent meg. A pályázatok benyújtási határideje 2012. november 30-a volt. A projekt megvalósításának legkésőbbi dátuma 2015. június 30. a tartaléklistás pályázatok esetében 2015. október 30.

**TÁMOP-3.2.1. A-11/1 Közoktatási intézmények szerepbővítése, újszerű intézményi együttműködések kialakítása (tanulást segítő támogató formák bevezetése):**

A pályázati konstrukció célja a köznevelési intézmények támogatása új tanulási formák adaptálására, informális, non formális tanulási lehetőségek kialakítására, új típusú intézményi együttműködések támogatása. A hagyományos, formális intézményi keretek között nem, illetve nem könnyen oktatható tanulók számára olyan – az egyéni igényekre, szükségletekre szabott – tanulási formák kialakítása, amely elvezeti a tanulót a sikeres iskolai végzettség, szakmai megszerzéséhez.

**TÁMOP 3.4.1.A-11/2. (Nemzetiségi nevelés-oktatás segítése):**

A TÁMOP 3.4.1.A kódjelű pályázat két fordulóban került kiírásra: célja a nemzetiségi nevelés-oktatás tanulói, tanári eszközeinek fejlesztése, pedagógus-továbbképzések kidolgozása volt. A pályázaton nemzetiségi köznevelési intézmények és az országos nemzetiségi önkormányzatok alkotta konzorciumok vehettek részt.

A második forduló lehetőséget teremtett a fejlesztő program folytatására: a pályázat eredményeként újabb tankönyveket, munkafüzeteket, módszertani segédleteket, tanári kézikönyveket, digitális tananyagokat készítettek el, amelyek hozzájárulnak a nemzetiségi nevelés-oktatás hatékonyságának növeléséhez. A program várhatóan 2015 októberében zárul majd.

**B) A 2014-2020 programozási időszak köznevelési szakterület által tervezett fejlesztései**

Az Emberi Erőforrás Fejlesztési Operatív Program 2015. évre szóló éves fejlesztési keretének megállapításáról szóló 1210/2015. (IV.10.) Korm. határozat 1. mellékletének 3. pontja a Gyarapodó Tudástőkéről szóló 3. prioritás és az Infrastrukturális beruházások a gyarapodó tudástőke érdekében című 4. prioritás keretében tartalmaz köznevelési fejlesztéseket.

**Az EFOP – 3.1.2. Végzettség nélküli iskolaelhagyás csökkentése** c. konstrukció célja a lemorzsolódás szempontjából veszélyeztetett csoportok iskolai sikerességének elősegítése, az elmaradott szociokulturális térségekben élő tanulók egyenlő esélyeinek megteremtése, valamint a lemorzsolódási jelző-és támogatórendszer hálózatos kiépítése és a kapcsolódó, lemorzsolódást megelőző beavatkozások és a reintegrálás.

**Az EFOP – 4.1.2. Iskolarendszer fejlesztése iskolaközpontok kialakításával** c. konstrukció meghirdetésének tervezett ideje november. A fejlesztés magában foglalja az iskolarendszer területi racionalizálása során létrejövő iskolaközpontok valós igényekre alapozott kapacitásbővítését, valamint az érintett intézmények megújuló pedagógiai, módszertani programjához, valamint a mindennapos testnevelés infrastrukturális feltételeinek megteremtéséhez illeszkedő funkcionális feladatellátási helyek kialakítását.

**Az EFOP – 4.1.3. Testmozgást javító infrastrukturális fejlesztések** c. konstrukció meghirdetésének tervezett ideje szeptember. A fejlesztés keretében multifunkcionális csarnokok kialakítására, illetve építésére nyílik lehetőség a mindennapos testnevelés, a sport tehetséggondozás és a fizikai aktivitás növelésének támogatása érdekében.

További tervezett fejlesztések az **EFOP – 3.2.2. A nemzeti köznevelési rendszer támogatása az Oktatási Hivatal pedagógiai oktatási központjainak (POK) és a bázisintézményeiknek a fejlesztésén keresztül** elnevezésű és az **EFOP – 3.2.3. A köznevelés tartalmi szabályozóinak megfelelő tankönyvek, taneszközök fejlesztése és digitális tartalomfejlesztés** c. konstrukciók.

A köznevelési rendszer támogatását érintő fejlesztés kiemelt célja, hogy a POK-ok által lefedett állami köznevelési feladatellátás keretei között a kiemelt köznevelési célok elérése történjen meg a pedagógiai-szakmai szolgáltatások magas színvonalú ellátásával, a továbbképzések rendszer szintű fejlesztésével. Fontos cél az iskolarendszer szakszerű fejlesztése, a minőségi közneveléshez szükséges feltételek megteremtése a hátrányos helyzetű térségekben is, valamint a pedagógus hivatás és életpálya megerősítése, a pedagógusok szakmai fejlődésének biztosításával. A meghirdetés tervezett ideje november. A korábbi fejlesztések tapasztalataira építő tankönyv-, taneszköz- és digitális tartalomfejlesztési konstrukció kiemelt célja a Nemzeti Köznevelési Portál (NKP) digitális tartalomszolgáltatásainak biztosítása, további digitális tananyagok, taneszközök előállítása. Az új típusú pedagógus kézikönyvek lehetővé teszik a kor elvárásainak megfelelő minőségi, hatékony és fenntartható köznevelés támogatását.

**A Kisgyermekkori nevelés támogatását célzó konstrukció** felhívása ugyan 2014 októberében jelent meg, de a fejlesztési eredmények a 2015/2016. tanévben jelentkeznek. A fejlesztés kiemelt célja az óvoda esélyteremtő szerepének és hátránykompenzációs képességének erősítése, kiemelt figyelemmel a 2015. szeptember 1-jétől hatályba lépő, a 3 éves kortól kötelező óvodai nevelés bevezetésének szakmai támogatására és az Óvodai Alapprogramban rögzített hátránycsökkentő szerep eredményes megvalósítására. A konstrukció támogatási összege 1,3 Mrd Ft.

**A Digitális Nemzet Fejlesztési Program** egy olyan – a Nemzeti Infokommunikációs Stratégia céljaival összhangban – kialakított intézkedési terv, amelynek átfogó célja, hogy beavatkozásai révén szélesedjen és minőségileg javuljon az állampolgárok, a köznevelési intézményekben tanuló gyermekek és a vállalkozások elektronikus szolgáltatásokhoz való hozzáférési lehetősége, illetve ezen szolgáltatások igénybevételének aránya növekedjen. A végzettség nélküli iskolaelhagyás csökkentését és a digitális kompetenciák fejlesztését egyszerre szolgáló országos szintű beavatkozásként a köznevelési ágazat a Digitális Nemzet Fejlesztési Programhoz csatlakozva tervezi a **Komplex Instrukciós Program (KIP)** elterjesztését. A programmegvalósítás elsőként a Nyíregyházi járásban indul 13 iskolában. A KIP rövid távú célkitűzése a tanulók közötti státuszprobléma kezelése, a gyerekek tudásának a gyarapítása, iskolai sikerességének a biztosítása. A kognitív képességek fejlesztése mellett a módszer egyik bizonyított eredménye a tanulók szocializáltságában bekövetkező pozitív változás, aminek a testvérekre, szülőkre gyakorolt hatása a családokon belül is mérhetően jelentkezik. A KIP program hosszú távú célja minden gyermek, köztük az alulteljesítő és a tehetséges tanulók hozzásegítése a közép- és felsőfokú továbbtanuláshoz, amely a munkaerőpiacra történő sikeres belépésüket és ezzel az ország jövőjét alapozza meg. Fontos cél továbbá a tanári kompetenciák javítása és a tantestületen belül a pedagógiai kultúraváltás elérése.

# XIV. Diákolimpia

**Magyar csapatok részvétele a 2016. évi nemzetközi tudományos diákolimpiákon,** **versenyeken**

Májusban kerül megrendezésre

 az Európai Uniós Természettudományos Diákolimpia (Észtország).

Júniusban kerül megrendezésre

a Nemzetközi Filozófiai Diákolimpia,

az Ifjú Kutatók Nemzetközi Versenye (Románia).

Júliusban kerül megrendezésre

 a Közép-Európai Informatikai Diákolimpia (Románia),

a Nemzetközi Informatikai Diákolimpia (Oroszország),

a Nemzetközi Matematikai Diákolimpia (Hong Kong),

a Nemzetközi Kémiai Diákolimpia (Pakisztán),

a Nemzetközi Fizikai Diákolimpia (Svájc),

az Ifjú Fizikusok Nemzetközi Versenye (Oroszország),

a Nemzetközi Biológiai Diákolimpia (Vietnam),

a Nemzetközi Csillagászati és Asztrofizikai Diákolimpia (India),

a Nemzetközi Nyelvészeti Diákolimpia.

Augusztusban kerül megrendezésre

a Nemzetközi Földrajzi Diákolimpia (Kína).

**A 2014/2015. tanévben megrendezett nemzetközi olimpiák, versenyek eredményei**

2015 áprilisában a törökországi Izmirben került megrendezésre **az Ifjú Kutatók Nemzetközi Konferenciája**. Az angol nyelven folyó versenyen a fizika szekcióban három ezüstérmet, a környezettudományok szekcióban egy ezüstérmet és egy dicséretet, élettudomány szekcióban egy ezüstérmet szereztek a magyar versenyzők.

Klagenfurtban megrendezett **Európai Uniós Természettudományos Diákolimpián** az A-csapat aranyérmet, a B-csapat ezüstérmet ért el.

Májusban, az észtországi Tartuban rendezték a **23. Nemzetközi Filozófiai Diákolimpián** a magyar csapat egy aranyérmet szerzett, egy olimpikon pedig dicséretben részesült.

Az idei thaiföldi rendezésű **Ifjú Fizikusok Nemzetközi Verseny** sikeresen zárult a magyar csapat számára, hiszen az elért 9. hely a legjobb bronzérmes helyezést jelenti.

Csehországban megrendezett **Közép-Európai Informatikai Diákolimpián** egy olimpikon ezüstérmet ért el, hárman dicséretben részesültek.

Thaiföldön megrendezett **Nemzetközi Matematikai Diákolimpián** csapatunk három ezüst és három bronzérmet szerzett.

A magyar csapat az Indiában megrendezett **Nemzetközi Fizikai Diákolimpián** négy ezüstérmet és egy bronzérmet szerzett.

A **Nemzetközi Biológiai Diákolimpián** Dániában a csapat tagjai egy arany és három ezüstérmet értek el.

A **Nemzetközi Kémiai Diákolimpiát** Azerbajdzsánban rendezték, ahol a magyar csapat egy arany, egy ezüst, egy bronzérmet nyert.

Kazahsztánban megrendezett **Nemzetközi Informatikai Diákolimpián** a magyar csapat tagjai egy-egy ezüst és bronzérmet nyertek, két olimpikon dicséretben részesült.

**Diákolimpia®**

A 20/2012. (VIII.31.) EMMI rendelet 183. § (2) d) pontja értelmében a Magyar Diáksport Szövetség (MDSZ) a 2015/2016. tanévben 29. alkalommal hirdeti meg tehetséggondozó és tanulmányi versenyét a Diákolimpiát. A 2015/2016. tanévben asztalitenisz, atlétika, floorball, kézilabda, kosárlabda, labdarúgás, teremlabdarúgás, röplabda, torna és úszás sportágakra, valamint a kis iskolák sportversenyére, játékos sportversenyre és a Mező Ferenc olimpiatörténeti vetélkedőre nevezhetnek az iskolák. A versenyekkel kapcsolatos sportági és általános szabályokat – a versenykiírást – az MDSZ honlapján ([www.diakolimpia.hu](http://www.diakolimpia.hu)) lehet megtalálni, melyet nyomtatott, könyv formában az MDSZ a megyei diáksport szervezetein keresztül juttat el az iskolákhoz.

A 2015/2016. tanév rendjéről szóló EMMI rendelet alapján az iskola a Diákolimpia® versenyekre történő felkészítést akkor építheti be munkatervébe, ha azzal az iskolaszék, ennek hiányában az iskolai szülői szervezet, az iskolai diákönkormányzat és az intézményi tanács véleményének kikérését követően a fenntartó egyetért.

A Diákolimpia® versenyekre történő nevezéseket az MDSZ nevezési rendszerén keresztül az iskola végzi az MDSZ-től korábban kapott jelszó és azonosító segítségével (amennyiben az iskola nem rendelkezik a belépéshez szükséges adatokkal az MDSZ országos központja – mdszok@mdsz.hu – az iskola azonosítását követően rendelkezésre bocsájtja azokat). Az egyes versenyszámokra történő nevezések határideje eltérő lehet, ezeket a megyei diáksport szervezetek határozzák meg.

A fent említett 13 sportági verseny mellett a 2015/2016. tanévben az MDSZ a sportági szövetségekkel közösen további sportágakban is hirdet Diákolimpiákat. Ezen sportágak versenykiírásai szintén megtalálhatók a [www.diakolimpia.hu](http://www.diakolimpia.hu) honlapon.

A Diákolimpia® versenyekre történő utazási költségek biztosítása a fenntartó feladata.

Felhívjuk a figyelmet arra, hogy a felsőoktatási felvételi eljárásról szóló 423/2012. (XII.29.) Korm. rendelet 21. § (1) bekezdés e) pontja értelmében a felsőoktatási felvételi eljárás során a jelentkező, a Nemzetközi Olimpiai Bizottság által elismert sportágban a Magyar Diáksport Szövetség által, vagy közreműködésével szervezett Diákolimpia országos döntőjében elért legalább 3. helyezésért 10 többletpontra jogosult.

# XV. Új finanszírozási elem a 2015/2016. tanévben – a rászorultakat megillető ingyenes bölcsődei és óvodai étkeztetés

A gyermekek védelméről és a gyámügyi igazgatásról szóló 1997. évi XXXI. törvénynek az ingyenes bölcsődei és óvodai gyermekétkeztetés kiterjesztése érdekében történő módosításáról szóló 2015. évi LXIII. törvény alapján **2015. szeptember 1. napjától** **módosulnak a gyermekétkeztetés normatív kedvezményének szabályai**.

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 2015. szeptember 1-jétől hatályos 151. § (5) bekezdésének a) pontja szerint a gyermekétkeztetés során **az intézményi térítési díj 100%-át normatív kedvezményként kell biztosítani a bölcsődei ellátásban vagy óvodai nevelésben részesülő gyermek után, ha** a gyermek

* rendszeres gyermekvédelmi kedvezményben részesül,
* tartósan beteg vagy fogyatékos, vagy olyan családban él, amelyben tartósan beteg vagy fogyatékos gyermeket nevelnek,
* olyan családban él, amelyben három vagy több gyermeket nevelnek,
* olyan családban él, amelyben a szülő nyilatkozata alapján az egy főre jutó havi jövedelem összege nem haladja meg a kötelező legkisebb munkabér személyi jövedelemadóval, munkavállalói, egészségbiztosítási és nyugdíjjárulékkal csökkentett összegének 130%-át (2015-ben a 89.408 Ft-ot), vagy
* nevelésbe vették (e rendelkezés már 2015. július 1-jével hatályba lép).

Az Országgyűlés az ingyenes bölcsődei és óvodai gyermekétkeztetés finanszírozásának megteremtése érdekében módosította a Magyarország 2015. évi központi költségvetéséről szóló 2014. évi C. törvényt (a továbbiakban: Kvtv.). A módosítást követően a Kvtv. 42. § (1) bekezdésének f) pontja és a 8. melléklet IV/A. pontja, továbbá a Kvtv. 43.§ (1) bekezdés a) pontja és a 9. melléklet V. pontja az alábbiakról rendelkezik: Az Országgyűlés a gyermek-, tanulói étkeztetéshez az óvodai, egységes óvoda-bölcsődei, általános iskolai, középfokú iskolai, kollégiumi étkeztetés támogatására a köznevelési intézményt fenntartó nemzetiségi önkormányzat, továbbá az egyházi és magán köznevelési intézmény fenntartója részére az általa biztosított gyermek-, tanulóétkeztetéshez a 2. melléklet III. pont 5. alpont a) alpontjában meghatározott támogatással azonos összegű és azonos feltételek mellett nyújtott támogatást, továbbá a 8. melléklet IV/A. pontja szerinti kiegészítő támogatást állapít meg.

Fentiek alapján a Kvtv. 42.§ (1) bekezdés f) pontjában meghatározott fenntartót 2015. szeptember 1-jétől kiegészítő támogatás illeti meg az általa étkeztetett, bölcsődei vagy óvodai ellátásban részesülő, a Gyvt. 151. § (5) bekezdés a) pontja szerint a gyermekétkeztetést ingyenesen igénybe vevő gyermekek után.

A kiegészítő támogatás fajlagos összege 2015. szeptember-december hónapokra mindösszesen 9.400,- forint/fő/4 hónap, ami havonta egyenlő részletekben kerül folyósításra.

Magyarország 2016. évi központi költségvetéséről szóló 2015. évi C. törvény 7. mellékletének V. pontja szerint a 40. § (1) bekezdés f) pontjában meghatározott fenntartót kiegészítő támogatás illeti meg az óvodai ellátásban részesülő, a Gyvt. 151. § (5) bekezdés a) pontja szerint a gyermekétkeztetést ingyenesen igénybe vevő gyermekek után. A kiegészítő támogatás fajlagos összege 28 400/fő/év.

# XVI. Alapfokú művészeti iskolák térítési díjainak változásai:

A Klebelsberg Intézményfenntartó Központ kiadott Szervezeti és Működési Szabályzatáról szóló 22/2013. (VII.5.) EMMI utasítás rendelkezik a KLIK Térítési- és Tandíjszámítási Szabályzatáról, amely az alapfokú művészeti iskolákra vonatkozó díjszámítást is tartalmazza. A 2015/2016-os tanévtől már művészeti áganként írja elő a díjfizetés mértékét.

A minden tanévre meghatározott mérték

**zeneművészeti ág esetén:**

*a)* az R. 36. § (1) bekezdés *a)* pontjában meghatározott mértéket meghaladó számú tanórai foglalkozás esetén a tanév első napján a 18. életévét be nem töltött tanuló esetében a díjalap

*aa)* 5%-a 4,5 és 5,0 közötti tanulmányi átlag,

*ab)* 6%-a 4,0 és 4,4 közötti tanulmányi átlag,

*ac)* 8%-a 3,5 és 3,9 közötti tanulmányi átlag,

*ad)* 10%-a 3,0 és 3,4 közötti tanulmányi átlag,

*ae)* 15%-a 2,0 és 2,9 közötti tanulmányi átlag,

*af)* 20%-a elégtelen tanulmányi eredmény

esetén,

b) a tanév első napján a 18. életévét be nem töltött tanuló esetében a díjalap.

**záncművészeti, képző-és iparművészeti, báb-és színművészeti ág, és szolfézs előképző esetén a díjfizetés mértéke a díjalap:**

*ba)* 15%-a 4,5 és 5,0 közötti tanulmányi átlag,

*bb)* 16%-a 4,0 és 4,4 közötti tanulmányi átlag,

*bc)* 17%-a 3,5 és 3,9 közötti tanulmányi átlag,

*bd)* 18%-a 3,0 és 3,4 közötti tanulmányi átlag,

*be)* 19%-a 2,0 és 2,9 közötti tanulmányi átlag,

*bf)* 20%-a elégtelen tanulmányi eredmény

esetén.

 (3) Vendégtanulói jogviszony létesítése esetén – a közismereti képzés elsajátítására irányuló vagy a tartós gyógykezelés miatt létesített vendégtanulói jogviszony kivételével – térítési díjat kell fizetni, amelynek mértéke a díjalap

*a)* 3%-a 4,6 és 5 közötti tanulmányi átlag,

*b)* 4%-a 4,1 és 4,5 közötti tanulmányi átlag,

*c)* 10%-a 3,6 és 4 közötti tanulmányi átlag,

*d)* 15%-a 3,1 és 3,5 közötti tanulmányi átlag,

*e)* 20%-a 2 és 3 közötti tanulmányi átlag,

*f)* 30%-a elégtelen tanulmányi eredmény

esetén.

# XVII. Egyházi és magánfenntartók költségvetési támogatás igénylése

A 2015/2016. tanévben a nevelési-oktatási, valamint pedagógiai szakszolgálati intézményt fenntartó nemzetiségi önkormányzat, az egyházi és magán köznevelési intézmény fenntartója (a továbbiakban: egyházi és nem állami fenntartók) részéreaz általuk fenntartott nevelési-oktatási intézményben, továbbá pedagógiai szakszolgálati intézményben ellátott és finanszírozott feladatok alapján költségvetési támogatást állapít meg

* Magyarország 2015. évi központi költségvetéséről szóló 2014. évi C. törvény (a továbbiakban: 2015. évi kvtv.), valamint
* Magyarország 2016. évi központi költségvetéséről szóló 2015. évi C. törvény (a továbbiakban: (a továbbiakban: 2016. évi kvtv.)

A költségvetési támogatás igénylése, elszámolása, ellenőrzése rendjét a nemzeti köznevelésről szóló törvény végrehajtásáról rendelkező 229/2012. (VIII. 28.) Korm. rendelet (a továbbiakban: Korm.rendelet) III/A. fejezete határozza meg.

Az alábbiakban összefoglaló táblázatban közöljük az egyházi és nem állami fenntartókat érintő költségvetési támogatás igénylési, elszámolási rendjét.

|  |  |  |  |
| --- | --- | --- | --- |
| a fenntartó teendője | jogszabály | támogatási jogcím | határidő |
| költségvetési támogatási igény, illetve igénylés módosítás benyújtása a Magyar Államkincstár területileg illetékes megyei igazgatósága számára | Korm. rendelet 37/C. § (1) bek. | a kvtv. szerinti valamennyi jogcím | költségvetési támogatási igény éve január 31. |
| Korm. rendelet 37/C. § (4) bek. a) pont | átlagbér alapú támogatás a naptári év szeptember-december időszakára | költségvetési támogatási igény éve június 30.; október 31. |
| Korm. rendelet 37/C. § (4) bek. b) pont | naptári évre a gyermek- és tanulóétkeztetés jogcím esetén |
| Korm. rendelet 37/C. § (4) bek. c) pont | tankönyvtámogatás jogcím esetén | költségvetési támogatási igény éve június 30. |
| Korm. rendelet 37/C. § (5) bek.  | minősített pedagógus után igényelhető bérnövekmény a naptári év április-augusztus időszakára | költségvetési támogatási igény éve április 30. |
| Korm. rendelet 37/D. § (1) bek.  | a kvtv. szerinti valamennyi jogcím | költségvetési támogatási igény éve augusztus 31. |
| új óvoda vagy kollégium köznevelési intézmény év közben történő alapítása esetén költségvetési támogatási igény benyújtása a Magyar Államkincstár területileg illetékes megyei igazgatósága számára | Korm. rendelet 37/D. § (1) bek.  | a kvtv. szerinti valamennyi jogcím | a működés megkezdését követő 15. napig |
| költségvetési támogatási igény benyújtása a Magyar Államkincstár területileg illetékes megyei igazgatósága számára | Korm. rendelet 37/C. § (5) bek.  | minősített pedagógus után igényelhető bérnövekmény a naptári év szeptember-december időszakára | költségvetési támogatási igény éve október 31. |
| elszámolás a 2015. évre igényelt költségvetési támogatás felhasználásáról a Magyar Államkincstár területileg illetékes megyei igazgatósága számára | 2015. évi kvtv. 8. sz. melléklet V. kiegészítő szabályok 16. a) pont | a kvtv. szerinti valamennyi jogcím | a költségvetési támogatás évét követő március 31. |
| elszámolás a 2016. évre igényelt költségvetési támogatás felhasználásáról a Magyar Államkincstár területileg illetékes megyei igazgatósága számára | 2016. évi kvtv. 7. sz. melléklet VI. kiegészítő szabályok 16. a) pont | a kvtv. szerinti valamennyi jogcím | a költségvetési támogatás évét követő március 31. |
| bejelentés a Magyar Államkincstár területileg illetékes megyei igazgatósága számára | Korm. rendelet 37/H. § (1) bek. |   | a változás bekövetkeztét követő 8 napon belül |
| elszámolás a fenntartó tárgyévben történő megszűnése, a fenntartói jog átadása esetén a Magyar Államkincstár területileg illetékes megyei igazgatósága számára | Korm. rendelet 37/I. § (2) bek.  | a kvtv. szerinti valamennyi jogcím | megszűnés, a fenntartói jog átadása napjától számított 8 napon belül |

1. A pedagógiai szakszolgálati intézmények működéséről szóló 15/2013. (II. 26.) EMMI rendelet [↑](#footnote-ref-2)
2. A bölcsődei étkezés esetén is. [↑](#footnote-ref-3)
3. A gyermekek védelméről és a gyámügyi igazgatásról szóló 1997. évi XXXI. törvény 151. § (2)-(2a) bekezdése. [↑](#footnote-ref-4)